Mekanik diberkas hasil dua senapang angin
Oleh NIK NUR IZZATUL HAZWANI NIK ADNAN

16 Mac 2021, 7:23 pm
KEMAMAN – Tindakan seorang mekanik menghasilkan senapang angin untuk memburu ayam hutan mengundang padah apabila dia ditahan polis dalam serbuan di sebuah rumah di Mak Lagam di sini pada hari ini.
Suspek yang berusia 58 tahun ditahan bersama dua senapang angin dipercayai buatan sendiri dalam serbuan pada pukul 12.15 tengah malam berkenaan.
Timbalan Ketua Polis Daerah Kemaman, Deputi Superintendan Mohd Haki Hasbullah berkata, berdasarkan soal-siasat awal, suspek mengaku menghasilkan senapang berkenaan pada dua minggu lalu.
Beliau berkata, lelaki itu mengaku mempelajari cara membuat senapang patah berkenaan menerusi laman Youtube.
“Serbuan tersebut turut berjaya merampas sebotol cecair dan lima biji guli yang dipercayai digunakan sebagai peluru untuk senapang angin tersebut,” katanya pada sidang akhbar di Ibu Pejabat Polis Daerah Kemaman di sini hari ini.
Mohd. Haki berkata, ujian urin terhadap lelaki itu mendapati suspek positif methapitamine selain mempunyai empat rekod lampau berkaitan penyalahgunaan dadah.

“Dia ditahan reman sehingga Jumaat ini untuk membantu siasatan mengikut Seksyen 8 Akta Senjata Api 1960,” katanya. – K! ONLINE


Penang FC, UITM FC terlepas banyak peluang
Oleh MOHD SYALMIZI HAMID

16 Mac 2021, 11:48 pm
GEORGE TOWN – Hasrat UITM FC memburu mata pertama ketika menentang Penang FC tidak berhasil apabila terikat 0-0 pada perlawanan kempen Liga Super 2021 di Stadium Bandaraya di sini malam ini.
Pada separuh masa pertama, skuad bimbingan ‘Jurgen Klopp’ Malaysia, Tomas Trucha gagal memburu sebarang mata selepas cubaan beberapa kali pemainnya seawal minit ke-10 tersasar selain ditolak kemas penjaga gol UiTM FC, Muhammad Azfar Arif Mohd. Sukri.
Usaha pemain barisan tengah tuan rumah, Mohamad Al-Hafiz Harun menghasilkan jaringan sulung ternyata tidak berhasil apabila sepakannya sekadar menerjah ke tepi gawang.
Pemain import dari Brazil, Endrick Dos Santos Parafita juga beberapa kali-kali berusaha menambah jaringan buat pasukan namun gagal melewati palang pada minit ke-28 dan 40.
Pasukan pelawat kendalian Frank Bernhardt ternyata mahu memburu mata pertama untuk pasukan dengan melakukan beberapa serangan balas namun ditentang rapat skuad tuan rumah.
Serangan barisan hadapan UiTM FC berjaya menghuru-hara benteng pasukan tuan rumah sehingga tiga minit masa tambahan separuh masa pertama berakhir.

Memasuki babak kedua, pasukan Penang FC dan UiTM FC masing-masing cuba menggunakan kehandalan dalam memburu jaringan pertama buat pasukan dengan melakukan asakan dan serangan bertubi-tubi.
Pada perlawanan kedua itu, penyerang Penang FC, Anselmo Arruda Da Silva banyak melepaskan peluang menjaringkan gol apabila sepakannya hanya menjengah ke tepi dan atas palang kubu lawan.
Kedudukan terikat 0-0 sehingga wisel penamat dibunyikan.- K! ONLINE


Faridzuean ‘hero’ Kelantan
Oleh TENGKU DANISH BAHRI TENGKU YUSOFF

16 Mac 2021, 11:54 pm
KUALA TERENGGANU – Kelantan kempunan untuk membawa pulang tiga mata apabila diikat tanpa jaringan oleh skuad pelapis, Terengganu FC (TFC) II pada aksi Liga Premier di Stadium Sultan Ismail Nasiruddin Shah di sini sebentar tadi.
Skuad The Red Warriors bernasib baik dengan ketangkasan penjaga gol, Faridzuean Kamaruddin yang tangkas menafikan serangan bertali-arus tuan rumah sepanjang tempoh 90 minit perlawanan.
Begitupun satu mata sudah cukup melonjakkan Kelantan ke tangga ketiga Liga Premier dengan tujuh mata sekali gus menghampiri dua pasukan teratas iaitu Sarawak United dan Negeri Sembilan FC.
Awal permainan memihak TFC II menerusi tandukan pertahanan tengah, Masaki Watanabe namun tersasar ke sebelah tepi pada minit ke-12.
Tiga minit selepas itu Syafik Ismail berjaya memperdaya Faridzuean tetapi tindakan penyudahnya tidak sempurna untuk menemui sasaran.
Kelantan kemudiannya muka memperkemaskan rentak dan dihidangkan peluang pada minit ke-18 menyaksikan sepakan pemain kelahiran Indonesia, Natanael Ringgo mudah dibaca penjaga gol TFC II, Mohd. Suhaimi Husin.

Kedudukan 0-0 kekal sehingga rehat selepas percubaan penyerang TFC II, Engku Nur Shakir Engku Yacob (m-21) dan pemain Kelantan, Christos Intzidis (m-23) diselamatkan penjaga gol lawan.
Babak kedua dimulakan TFC II dengan agresif bermula tandukan terbang Mohd. Ramzi Suffian yang menggegarkan palang, empat minit selepas rehat.
Ketangkasan Faridzuean kian terserlah apabila menafikan rembatan Syafik yang disusuli tindakan susulan Nur Shakir pada minit ke-55.
Memasuki minit ke-68, giliran penyerang TFC II, Izzan Syahmi Mustapa dikecewakan penjaga gol berusia 26 tahun melalui gerakan dalam kotak penalti.
Hasrat Wan Mohamad Fazli Wan Ghazali menewaskan Faridzuean pada minit ke-83 juga tidak kesampaian sekaligus mengekalkan kedudukan 0-0 sehingga wisel penamat. – K! ONLINE


“Saya ada sokongan cukup,” Anwar
Oleh MOHD RASDAN AHMAD

16 Mac 2021, 7:06 pm
PETALING JAYA – Presiden PKR, Datuk Seri Anwar Ibrahim menyatakan keyakinan mempunyai sokongan mencukupi di Parlimen untuk membentuk kerajaan baharu.
Tambah Ahli Parlimen Port Dickson itu lagi, kerajaan Perikatan Nasional (PN) pimpinan Tan Sri Muhyiddin Yassin ketika ini tidak mempunyai majoriti mudah di Dewan Rakyat walaupun tiga ahli parlimen PKR keluar parti untuk menyokong PN baru-baru ini.
“Saya mempunyai jumlah secukupnya, Muhyiddin masih tidak mempunyai sokongan secukupnya untuk terus menjadi Perdana Menteri,” katanya ketika sidang akhbar khas di sini hari ini.
Anwar yang juga Ketua Pembangkang berkata, PN juga mendakwa mereka mempunyai sokongan 111 atau 112 Ahli Parlimen tersasar kerana sebilangan mereka menyokongnya.
“Secara teknikalnya, mereka hanya ada sokongan 100 (Ahli Parlimen). Mereka tidak ambil kira Warisan, Pejuang (kumpulan pro-Mahathir Mohamad), dan Muda (Syed Saddiq Syed Abdul Rahman).
“Tiga ahli Parlimen PKR menyokong Muhyiddin tidak mengubah kerapuhan kerajaan PN. Mereka ingat mereka ada majoriti, tetapi sebenarnya masih tidak cukup,” ujarnya.


Ramai puji nyanyian raptai Nabila Razali
16 Mac 2021, 6:56 pm
PETALING JAYA – Biarpun pentas berprestij Anugerah Juara Lagu ke-35 (AJL35) sudah pun berakhir dua hari lalu, namun kisah yang terjadi sepanjang acara tersebut masih menjadi bualan hangat peminat.
Sudah tentu kejadian yang menimpa penyanyi Nabila Razali apabil terkucil ketika menyampaikan lagu Peluang Kedua sehingga membuatkan namanya trending dalam media sosial.
Bagaimanapun, komposer lagu berkenaan iaitu MFMF menerusi Instagram mereka berkongsi beberapa sedutan video memaparkan momen penyanyi itu menyanyikan lagu Peluang Kedua ketika sesi rakaman, ‘soundcheck’ dan raptai sebelum bermulanya AJL.
NABILA bersama pasukannya, termasuk MFMF.
MFMF secara peribadi sangat berbangga dengan apa yang telah diberikan Nabila pada malam persembahan meskipun dia dikecam teruk kerana gagal menyampaikan lagunya dengan baik.
“Tahniah Nabila, kami sangat berbangga dengan awak. Kami selalu berbangga dan teruja dengan semangat tinggi yang ditunjukkan awak ketika berdepan cabaran.
“Tiada siapa tahu beban yang ada pernah dan sedang tanggung. Biarpun begitu, di sebalik kecaman yang diterima, awak masih mampu menyampaikan sebuah persembahan yang cantik dan menyentuh jiwa,” tulisnya.

Pada masa sama, MFMF turut meluahkan rasa bangga kerana berpeluang bekerjasama dengan penyanyi itu dan juga komposer bersama, Hael Husaini.
“Hanya kami yang tahu kerja keras yang awak lakukan untuk sampai ke tahap ini dan kami berbangga dapat melaluinya bersama awak dan Hael. Jadi, jomlah bekerjasama untuk projek seterusnya?” katanya lagi.
Menerusi perkongsian tersebut, rata-rata pengguna Instagram memuji nyanyian Nabila ketika sesi latihan dan meminta MFMF berkongsi video penuh.
Peminat menyifatkan penyanyi itu sudah melakukan yang terbaik, namun nyanyiannya tergelincir kerana terlalu gementar. – K! ONLINE


Tiga negeri tukar status PKPB ke PKPP
Oleh LUQMAN RIDHWAN MOHAMED NOR

16 Mac 2021, 7:00 pm
PETALING JAYA – Tiga negeri ditukar status daripada Perintah Kawalan Pergerakan Bersyarat (PKPB) kepada PKP Pemulihan (PKPP) iaitu Kedah, Perak dan Negeri Sembilan.
Menteri Kanan (Keselamatan), Datuk Seri Ismail Sabri Yaakob berkata, bagi Kedah, Kuala Muda dan Kulim masih berstatus PKPB kerana terdapat kluster aktif di kawasan tersebut.
“Perak pula menyaksikan zon merah berkurangan dan zon hijau bertambah menjadi 46 daripada 78 mukim.
“Negeri Sembilan mencatatkan penurunan kes mendadak dengan peratus zon hijau 67.2 peratus. Seremban masih berstatus PKPB kerana masih zon merah,” katanya pada sidang akhbar hari ini.
Ismail Sabri berkata, enam negeri atau wilayah dikekalkan status PKPB iaitu Selangor, Wilayah Persekutuan Kuala Lumpur, Johor, Pulau Pinang dan Kelantan.
“Sarawak masih lagi PKPB kerana insiden masih tinggi dan kebanyakan zon di sana masih merah dan jingga,” katanya.

Pada masa sama, ujarnya, tujuh negeri atau wilayah dikekalkan status PKPP iaitu Perlis, Melaka, Pahang, Terengganu, Sabah, Putrajaya dan Labuan.
“Pertukaran status dari PKPB kepada PKPP serta pengekalan status PKPB dan PKPP bagi negeri-negeri ini akan berkuat kuasa bermula 19 hingga 31 Mac 2021 kecuali Sarawak yang berkuat kuasa 16 hingga 29 Mac 2021,” katanya. -K! ONLINE


Dua lelaki dikehendaki JIM
Oleh NUR SHARIEZA ISMAIL

16 Mac 2021, 6:20 pm
Sukiman
PUTRAJAYA – Dua lelaki dikehendaki Jabatan Imigresen (JIM) bagi membantu siasatan di bawah Akta Imigresen 1959/63 (Akta 155).
Dua lelaki berkenaan ialah Phoon Chee Keong, 46 dan seorang pemastautin tetap, Sukiman Razali, 62.
Chee Keong beralamat terakhir di 65-04-16 Bandar Baru Sentul manakala Sukiman beralamat terakhir di No. 136D Jalan Raja Abdullah, Kampung Baru.
Sehubungan itu, JIM memohon orang ramai memberikan maklumat mengenai dua lelaki tersebut sekiranya ada info lanjut.
“Orang ramai yang mempunyai maklumat berkaitan dipohon menghubungi Pegawai Penyiasat, Timbalan Penolong Pengarah Imigresen Kanan (TPPK) Noramrina Saat dan TPPK Rafidah Sulaiman di talian 03-88801338 /1330 pada waktu pejabat atau Bilik Gerakan 03-8880 1555 selepas waktu pejabat, “katanya.-K! ONLINE


Tiga lelaki disyaki pengedar dadah diberkas
Oleh NIK NUR IZZATUL HAZWANI NIK ADNAN

16 Mac 2021, 6:49 pm
KEMAMAN – Polis berjaya tiga lelaki dipercayai pengedar dadah yang aktif di Kemaman dalam tiga serbuan berasingan di sekitar daerah ini dalam tempoh kurang lapan jam bermula kelmarin.
Siasatan awal mendapati ketiga-tiga suspek berusia antara 35 hingga 44 tahun berkenaan bergerak secara bersendirian untuk mengedar dadah di daerah ini sejak beberapa bulan lalu.
Kesemua serbuan itu juga berjaya merampas dadah jenis syabu dan pil kuda yang dianggarkan bernilai kira-kira RM32,000.
Timbalan Ketua Polis Daerah Kemaman, Deputi Superintendan Mohd. Haki Hasbullah berkata, suspek pertama yang merupakan lelaki berusia 44 tahun berjaya ditahan di kawasan tempat letak kereta sebuah premis di sempadan Kemaman-Kuantan pada pukul 7.40 malam, Ahad lalu.
“Permeriksaan menemui satu paket serbuk atau ketulan kristal yang disyaki dadah jenis syabu dan 430 biji pil kuda yang disimpan di dalam dalam keratan tiub penyedut minuman.
“Suspek kedua berusia 38 tahun pula ditahan dalam serbuan di sebuah rumah di Bukit Kuang di sini pada pukul 12.15 tengah malam semalam,” katanya pada sidang akhbar di Ibu Pejabat Polis Daerah Kemaman di sini hari ini.

Mohd. Haki berkata, kesemua suspek ditahan reman selama seminggu sehingga Ahad ini bagi membantu siasatan mengikut Seksyen 39B Akta Dadah Berbahaya 1952,” katanya. – K! ONLINE


Ratusan remaja masuk hospital sakit jiwa akibat ketagih permainan online
Oleh KOSMO!

16 Mac 2021, 7:22 pm
JAKARTA – Ratusan remaja dari pelbagai daerah di Jawa Barat dimasukkan ke Hospital Sakit Jiwa Jawa Barat (RSJ) akibat ketagihan bermain permainan online, lapor Suara.com, hari ini.
Menurut laporan terperinci, seramai 98 remaja dimasukkan ke RSJ pada 2020 dan 14 pesakit lagi pada Januari serta Februari tahun ini .
Mereka semua sedang menjalani rawatan di RSJ bagi ketagihan permainan online ini.
Pengarah Urusan RSJ daerah Cisarua, Elly Marliyani menjelaskan, puluhan pesakit tersebut adalah kanak-kanak berusia antara 11 hingga 15 tahun yang mengalami masalah ketagihan bermain permainan online di komputer dan telefon pintar.
“Kami kategorikan masalah ini sebagai ketagihan internet dan ia termasuk permainan online,” kata Elly ketika ditemui di RSJ Cisarua, Jalan Kolonel Masturi, Cisarua, Kabupaten Bandung Barat, hari ini.
Sementara itu, bagi 2019, pihaknya belum mengasingkan data mengenai pesakit yang dirawat khas untuk ketagihan permainan online.

RSJ buat masa ini hanya menangani pesakit komorbid iaitu situasi di mana kanak-kanak mengalami gangguan dua gejala dalam masa sama iaitu sakit mental dan ketagihan permainan online.
“Jadi pada 2019, tidak ada data yang lengkap untuk jumlah pesakit ketagih permainan online namun secara purata terdapat sekitar  11 hingga 12 pesakit yang daftar masuk ke RSJ setiap bulan,” jelas Elly.
Pakar Psikiatri Kanak-kanak dan Remaja di RSJ Cisarua, Lina Budiyanti, menambah bahawa majoriti ibu bapa memilih membawa anak-anak mereka mendapatkan rawatan apabila mula menunjukkan keagresifan emosi apabila dilarang menggunakan telefon pintar.
“Apabila mereka dilarang, ekspresi emosi anak-anak bertukar agresif. Mereka akan mula melempar barang bahkan mengancam mencederakan diri sendiri menggunakan senjata tajam jika permintaan mereka untuk menggunakan telefon pintar dan penambahan kuota internet tidak dipenuhi,” jelasnya.
Tambah Lina, faktor penularan Covid-19 juga dilihat sebagai penyumbang utama peningkatan ketagihan permainan online dalam kalangan remaja kerana mereka banyak menggunakan komputer riba, telefon pintar dan internet untuk kelas online di rumah.
“Ketika penularan wabak Covid-19, golongan remaja ini terkurung di rumah dan tidak bebas bergerak atau bermain di luar seperti biasa.
“Ibu bapa pada mulanya memberikan kelonggaran kerana fikir jika anak-anak tidak bermain permainan online, apa lagi yang ingin dilakukan di rumah. Bermula dengan kelonggaran  dan akhirnya melarat menjadi ketagihan tidak terkawal,” tegasnya. – Agensi


Kesan darah pada serpihan papan berlabel DNA Nazrin – saksi
Oleh NUZULSHAM SHAMSUDDIN

16 Mac 2021, 7:14 pm
Saksi pendakwaan ke- 43 S.Jayasilan, ketika hadir memberi keterangan di Mahkamah Tinggi di sini hari ini.
SHAH ALAM – Saksi pendakwaan ke – 43 memberitahu Mahkamah Tinggi di sini hari ini bahawa kesan kehadiran darah pada serpihan papan adalah berpadanan dengan Asid Deoksiribonukleik (DNA) berlabelkan Ketua Pegawai Eksekutif Cradle Fund Sdn. Bhd. (Cradle Fund), Nazrin Hassan yang ditemui mati di rumahnya tiga tahun lalu.
S.Jayasilan, 42, yang merupakan Ahli Kimia di Jabatan Kimia Malaysia, berkata kesan kehadiran darah itu diperoleh selepas pihaknya memperoleh serpihan papan itu yang merupakan salah satu eksibit kes daripada anggota polis pada bulan September 2018.
“Selepas hasil ujian DNA diperoleh, kesan menunjukkan kehadiran darah pada papan “MN9” yang mana ia berpadanan dengan profil DNA spesimen darah ‘A’ berlabel “Nazrin Bin Hassan”. Ini menunjukkan bahawa DNA yang telah dikenalpasti berasal daripada sumber sama (Nazrin) “katanya.
Beliau berkata demikian ketika membaca pernyataan saksi pada perbicaraan berhubung kes kematian Nazrin di hadapan Hakim Datuk Ab. Karim Ab. Rahman di sini.
Kata saksi itu, analisis pemprofilan DNA itu diperoleh melalui teknik Polymerase Chain Reaction (PCR).
Mengulas lanjut, saksi itu berkata, selain darah serpihan pada papan yang berlabel DNA Nazrin, terdapat empat lagi putik kapas pada eksibit J3, J4,J8 dan J14 yang menunjukkan kesan kehadiran darah serta mempunyai padanan sama dengan DNA berlabel Nazrin.

Terdahulu, saksi ke -42 yang juga ahli kimia, dari jabatam sama V.Renuka, 36, memaklumkan kepada mahkamah bahawa hidrokarbon mudah terbakar tidak dikesan pada seluar dalam Nazrin.
Bukan itu sahaja beliau berkata, kesan itu juga mungkin larut dalam air sekiranya terdedah dengan air.
Perbicaraan bersambung lagi esok.-K!ONLINE


134 individu ditahan ingkar SOP PKP
Oleh LUQMAN RIDHWAN MOHAMED NOR

16 Mac 2021, 7:10 pm
PETALING JAYA – Seramai 134 individu ditahan Polis Diraja Malaysia (PDRM) semalam atas kesalahan ingkar prosedur operasi standard (SOP) Perintah Kawalan Pergerakan.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, 127 telah dikompaun manakala tujuh direman.
“Antara kesalahan ingkar SOP adalah gagal menyediakan peralatan atau merekod butiran diri atau pelanggan melibatkan 36 kompaun, tidak memakai pelitup muka (31) serta rentas negeri atau daerah tanpa kebenaran (26).
“Kesalahan lain termasuklah tiada penjarakan fizikal (20), premis beroperasi lebih masa atau tanpa kebenaran (17) dan lain-lain (4),” katanya pada sidang akhbar hari ini.
Dalam pada itu, Ismail Sabri berkata, seramai 10 pendatang asing tanpa izin pula telah ditahan semalam menerusi Op Benteng di seluruh negara, malah tiga buah kenderaan darat dan satu (1) buah bot atau kapal turut ditahan.
“Dalam operasi itu juga, 77 buah bot atau kapal turut dikesan di perairan negara melalui enam aktiviti penglihatan.

“Sebanyak 268 Sekatan Jalan Raya (SJR) Op Benteng juga dilaksanakan diseluruh negara semalam,” katanya.-K! ONLINE


Upacara Cheng Beng, Qing Ming bermula 20 Mac ini
Oleh MOHD. HUSNI MOHD. NOOR

16 Mac 2021, 6:44 pm
PUTRAJAYA – Kerajaan memutuskan prosedur operasi standard (SOP) bagi Upacara Cheng Beng/Qing Ming di tanah perkuburan dan kolumbarium ditetapkan bermula 20 Mac hingga 18 April ini.
Kementerian Perpaduan Negara (KPN) menerusi satu kenyataan akhbar berkata, perkara itu dipersetujui Mesyuarat Jawatankuasa Teknikal Menteri Kanan (Keselamatan) Bil. 11 Tahun 2021 hari ini yang dipengerusikan Datuk Seri Ismail Sabri Yaakob.
KPN berkata, kerajaan menetapkan upacara itu akan bermula 14 hari sebelum iaitu pada 20 Mac hingga 4 April dan 14 hari selepas iaitu pada 5 April hingga 18 April ini.
“SOP itu ditetapkan bagi negeri-negeri di bawah tempoh pelaksanaan Perintah Kawalan Pergerakan Bersyarat (PKPB) dan PKP Pemulihan (PKPP),” katanya.
KPN berkata, pihaknya menjalankan siri konsultasi pada 11 dan 12 Mac lalu bersama Pertubuhan Agama dan Persatuan Pengurusan Kubur Cina serta Majlis Keselamatan Negara (MKN) dan Kementerian Kesihatan (KKM) bagi penyediaan SOP berkenaan.
“Bagi upacara Cheng Beng/Qing Ming di tanah perkuburan, kerajaan menetapkan bilangan kehadiran ahli keluarga dan keluarga terdekat tidak melebihi enam orang pada satu-satu masa.

“Tempoh masa upacara mulai pukul 5 pagi hingga 6 petang, tempoh upacara selama 90 minit dan aktiviti rentas negeri tidak dibenarkan,” katanya.
Sementara itu, bagi upacara Cheng Beng/Qing Ming di kolumbarium pula, KPN menetapkan bilangan kehadiran ahli keluarga dan keluarga terdekat tidak melebihi 10 orang pada satu-satu masa di kawasan PKP.
KPN berkata, bagi kawasan PKPB, bilangan kehadiran ahli keluarga dan keluarga terdekat tertakluk kepada 50 peratus saiz ruang kolumbarium dengan penjarakan fizikal dan tempoh masa upacara mulai 5 pagi hingga 6 petang.
Katanya, bagi negeri-negeri di bawah PKPP, bilangan kehadiran ahli keluarga dan keluarga terdekat mengikut saiz ruang kolumbarium dengan penjarakan fizikal.
“SOP lain yang terpakai di kawasan PKP, PKPB dan PKPP bagi upacara itu ialah tempoh masa upacara mulai pukul 5 pagi hingga 6 petang, tempoh upacara selama 60 minit dan diselangi dengan kerja- kerja sanitasi selama 30 minit serta larangan aktiviti rentas negeri,” katanya.-K! ONLINE


Bazar Ramadan, Aidilfitri dan solat terawih dibenarkan
Oleh LUQMAN RIDHWAN MOHAMED NOR

16 Mac 2021, 6:26 pm
PETALING JAYA – Kerajaan menerusi Mesyuarat Jawatankuasa Teknikal hari ini memutuskan untuk membenarkan bazar Ramadan dan Aidilfitri serta solat terawih dijalankan pada bulan Ramadan yang akan tiba tidak lama lagi.
Menteri Kanan (Keselamatan), Datuk Seri Ismail Sabri Yaakob berkata, prosedur operasi standard (SOP) bagi bazar Ramadan dan Aidilfitri perlu dipatuhi sepenuhnya.
Katanya, antara perkara perlu dipatuhi adalah ia dilaksanakan di kawasan terbuka, penyediaan laluan sehala bagi pintu masuk dan keluar, pendaftaran My Sejahtera di pintu masuk dan kawalan jumlah pengunjung.
“Waktu operasi bazar Ramadan adalah dari pukul 3 petang hingga 8 malam manakala bazar Aidilfitri bermula pukul 10 pagi hingga 12 tengah malam.
“Bagaimanapun, dari sudut lokasi, jumlah gerai serta saiz tapak dan lain-lain akan ditentukan oleh pihak berkuasa tempatan (PBT) di negeri masing-masing,” katanya pada sidang akhbar hari ini.
Selain itu, Ismail Sabri berkata, mesyuarat juga bersetuju untuk membenarkan solat terawih secara berjemaah di masjid dan surau di seluruh negara.

Begitupun, katanya, jumlah kehadiran jemaah adalah tertakluk kepada pihak berkuasa agama negeri-negeri. – K! ONLINE


Agong lawat Pusat Vaksinasi Kuala Lumpur
Oleh LUQMAN RIDHWAN MOHAMED NOR

16 Mac 2021, 4:50 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli melawat Pusat Vaksinasi Kuala Lumpur di Klinik Kesihatan Kuala Lumpur hari ini.
Istana Negara dalam satu kenyataan berkata, sejurus tiba, Seri Paduka Baginda diberi persembahan taklimat berkenaan penyimpanan vaksin Covid-19 dan proses vaksinasi kepada orang awam di pusat tersebut.
“Pada lawatan ini, Seri Paduka Baginda turut berkenan berangkat melawat tempat penyimpanan vaksin di mana baginda turut diberi persembahan taklimat ringkas,” katanya di laman Facebook hari ini.
Keberangkatan tiba Al-Sultan Abdullah di Klinik Kesihatan Kuala Lumpur pada pukul 2.40 petang tadi disambut Menteri Kesihatan, Datuk Seri Dr. Adham Baba.
Turut menyambut ketibaan Al-Sultan Abdullah ialah Ketua Pengarah Kesihatan, Tan Sri Dr. Noor Hisham Abdullah serta pegawai tertinggi Kementerian Kesihatan (KKM) dan Jabatan Kesihatan Wilayah Persekutuan.
Pada masa sama, Istana Negara memberitahu, Al-Sultan Abdullah turut berkenan menyaksikan proses suntikan vaksin di pusat vaksinasi tersebut.

“Seri Paduka Baginda amat prihatin terhadap keselamatan diri rakyat dan menasihati rakyat untuk berdisiplin mematuhi prosedur operasi standard (SOP) bagi memutuskan rantaian jangkitan wabak Covid-19,” katanya. – K! ONLINE


Pengurus syarikat telekomunikasi didakwa esok
Oleh MOHD YUNUS YAKKUB

16 Mac 2021, 6:16 pm
SHAH ALAM – Seorang pengurus bahagian sebuah syarikat telekomunikasi yang menerima rasuah RM315,000 bagi membocor maklumat dan nombor pelanggan prabayar akan didakwa di Mahkamah Shah Alam, esok.
Sumber berkata, kesalahan dilakukan suspek lelaki berusia 50 tahun itu dilakukan sejak 2014 hingga tahun lalu.
Kata sumber tersebut, dia bakal didakwa beberapa pertuduhan di bawah Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009.
“Suspek dikatakan telah menerima rasuah daripada syarikat-syarikat pembekal kandungan dengan jumlah antara RM800 hingga RM55,000 bagi setiap transaksi.
“Wang tersebut dibayar menerusi cek atau dimasukkan ke akaun bank suspek,” katanya ketika dihubungi di sini hari ini.
Sebelum ini, SPRM telah menahan beberapa individu bagi membantu siasatan kes rasuah kakitangan syarikat telekomunikasi dan sindiket penipuan melalui sistem pesanan ringkas (SMS) sejak November tahun lalu. -K!ONLINE


“Allah balas setiap kesalahan secara terus” – Hakim
Oleh MOHD YUNUS YAKKUB

16 Mac 2021, 6:04 pm
SHAH ALAM – Seorang bekas pembantu penguat kuasa Suruhanjaya Pengangkutan Awam Darat (SPAD) diingatkan bahawa setiap kesalahan (termasuk rasuah) akan dibayar secara terus oleh tuhan selepas mengaku bersalah atas dua pertuduhan pilihan menerima wang tunai berjumlah RM960 bagi membocor maklumat operasi SPAD, lima tahun lalu.
Hakim Rozilah Salleh menjatuhi hukuman penjara sebulan terhadap tertuduh, Mohd. Faiz Ahdon, 36, dan denda RM5,000 bagi setiap pertuduhan tersebut.
Mohd. Faiz juga diperintahkan menjalani penjara tambahan enam bulan bagi setiap pertuduhan berkenaan sekiranya gagal membayar denda tersebut.
Rozilah dalam penghakimannya menegaskan perbuatan dilakukan adalah serius dan merupakan kesalahan akhir zaman.
“Saya tidak tahu apa yang kamu mahu lakukan dengan wang yang kamu perolehi secara rasuah ini tetapi Allah akan membayar (hukuman) setiap kesalahan kepada kamu secara ‘cash’ (terus),” katanya.
Mengikut kedua-dua pertuduhan, Mohd. Faiz sebagai pegawai penguat kuasa Gred L11 di Jabatan Penguat kuasaan Wilayah Tengah SPAD, Lapangan Terbang Antarabangsa Kuala Lumpur (KLIA) telah menerima wang keseluruhan RM960 daripada seorang lelaki berusia 58 tahun yang dimasukkan dalam akaun sebuah bank milik seorang wanita.

Pemberian wang itu untuk membocorkan maklumat operasi SPAD serta tidak mengambil tindakan undang-undang terhadap empat individu (pemandu teksi sapu) berusia 57 hingga 71.
Perbuatan itu dilakukan tertuduh di sebuah bank di Bandar Puteri Puchong pada 11 dan 19 Januari 2016.
Sabit kesalahan boleh dipenjara sehingga dua tahun atau denda atau kedua-duanya sekali mengikut Seksyen 165 Kanun Keseksaan.-K! ONLINE


Penganggur rogol gadis bawah umur dipenjara14 tahun
Oleh MOHD AZLI ADLAN

16 Mac 2021, 5:59 pm
KUALA TERENGGANU – Perbuatan serakah seorang penganggur memperkosa seorang gadis bawah umur sebanyak tiga kali pada dua tahun lalu menerima balasannya apabila dia dihukum penjara 14 tahun dan tiga sebatan oleh Mahkamah Sesyen di sini hari ini.
Hakim Nooriah Osman memerintahkan hukuman demikian terhadap tertuduh, Muhammad Jufri Imran Sidek, 21, setelah pihak pembelaan gagal menyangkal kes prima facie dikemukakan pihak pendakwaan.
Beliau menjatuhkan hukuman penjara tujuh tahun bagi setiap pertuduhan namun pertuduhan kedua dan ketiga diarahkan berjalan serentak.
Berdasarkan pertuduhan pertama, Muhammad Jufri Imran didakwa merogol mangsa yang ketika itu berusia 15 tahun 11 bulan di sebuah bangsal di Merchang, Marang pada pukul 1 pagi, 17 Januari 2019.
Bagi pertuduhan kedua, tertuduh didakwa merogol mangsa di kawasan beranda hadapan rumah di Merchang, Marang pada pukul 2.30 pagi, 23 Januari 2019.
Dia didakwa merogol mangsa yang merupakan pelajar tingkatan empat sewaktu kejadian buat kali ketiga di lokasi sama pada pukul 3 pagi, keesokan harinya

Muhammad Jufri Imran didakwa mengikut Seksyen 376 (1) Kanun Keseksaan yang memperuntukkan hukuman penjara maksimum 20 tahun dan sebatan jika sabit kesalahan. – K! ONLINE


Lans Koperal komplot samun kedai serbaneka ditahan
16 Mac 2021, 6:11 pm
PETALING JAYA – Taktik licik dua anggota polis berpangkat lans koperal mengumpan seorang wanita untuk menyamun sebuah kedai serbaneka di kawasan SS 6, Kelana Jaya pada Ahad lalu tumpas selepas kesemua mereka ditahan pada hari sama.
Anggota keselamatan itu yang dipercayai bersubahat dengan seorang wanita dan seorang lagi lelaki diberkas dalam dua serbuan pada pukul 5 petang hingga 8.30 malam.
Terdahulu, video kejadian samun berdurasi 9 minit 7 saat itu tular di aplikasi WhatsApp memaparkan seorang wanita memakai vest polis dan topi hitam memasuki sebuah kedai serbaneka dan mengambil beberapa barangan di rak yang berlainan.
Wanita itu dikatakan enggan membuat bayaran terhadap sejumlah barang yang diambil meskipun diminta berulang kali sebelum beredar dan kembali semula untuk mengambil barangan lain.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian berlaku pada pukul 7 pagi apabila seorang wanita masuk ke premis tersebut dengan memakai vest polis dan mengambil beberapa barang tanpa membuat bayaran.
“Pekerja kedai serbaneka yang berusia 41 tahun meminta suspek untuk menjelaskan bayaran, namun dia memberi alasan pegawai atasannya akan datang untuk membuat bayaran dalam tempoh satu jam, sebelum melarikan diri dengan sebuah kereta peronda polis jenis Honda Civic.

“Semakan mendapati suspek melarikan lima kotak rokok, pemetik api dan gula-gula dengan nilai keseluruhan RM146.30,” katanya dalam kenyataan hari ini.
Sepasukan anggota Balai Polis Kelana Jaya kemudian memberkas dua anggota polis berusia 38 dan 31 tahun di Ibu Pejabat Polis Daerah (IPD) Dang Wangi pada hari sama.
“Hasil soal siasat terhadap salah seorang anggota polis itu telah membawa kepada penahanan dua lagi suspek yang merupakan orang awam di kawasan Sea Park  pada pukul 8.30 malam.
“Semakan terhadap wanita yang berusia 36 tahun itu mendapati dia memiliki tujuh rekod jenayah, manakala suspek berusia 27 tahun pula mempunyai lima rekod kes jenayah dan lapan kes dadah,” katanya.
Siasatan mendapati kesemua suspek yang ditahan mengaku terlibat dalam kejadian samun itu.- K! ONLINE


1,063 kes baharu, terendah tahun 2021
Oleh SITI A'ISYAH SUKAIMI

16 Mac 2021, 5:25 pm
PUTRAJAYA – Sebanyak 1,063 kes baharu dicatatkan hari ini sekali gus terendah dilaporkan untuk tahun 2021, menjadikan jumlah kes positif Covid-19 sebanyak 326,034 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu hari ini, Selangor melaporkan angka tertinggi sebanyak 323 kes, diikuti oleh Sarawak sebanyak 183 kes dan Pulau Pinang sebanyak 175 kes.
“Seterusnya, Johor mencatatkan sebanyak 91 kes, Kuala Lumpur (86 kes), Kelantan (67 kes), Sabah (38 kes), Kedah (32 kes), Perak (24 kes), Terengganu (23 kes) dan Negeri Sembilan (17 kes).
“Dalam masa sama, Pahang merekodkan dua kes hari ini manakala, Melaka dan Labuan masing-masing melaporkan satu kes baharu,” katanya dalam ciapan Twitter rasmi beliau di sini hari ini.
Ujarnya lagi, tiada kes baharu Covid-19 yang dilaporkan di Perlis dan Putrajaya. -K! ONLINE


Bazar Ramadan dibenarkan mengikut SOP MKN
Oleh ZAKI SALLEH

16 Mac 2021, 5:54 pm
IPOH – Bazar Ramadan boleh dilaksanakan tahun ini dengan pematuhan prosedur operasi standard (SOP) yang lebih ketat dan kemas serta pemantauan rapi.
Menteri Perumahan dan Kerajaan Tempatan, Datuk Zuraida Kamaruddin berkata, pihaknya akan memperincikan perkara itu bersama Majlis Keselamatan Negara (MKN) pada mesyuarat akan datang.
“Kita akan teliti SOP lagi sekali untuk lebih kemas dan efisien. Saya kira tidak akan jadi masalah kerana dalam keadaan sekarang aktiviti ekonomi sudah dibenarkan.
“Sebab aktiviti pasar dan pasar malam juga sudah boleh buka, jadi insya-Allah (bazar Ramadan) boleh dilaksanakan,” katanya selepas melancarkan Aplikasi Robotik Kecerdasan Buatan di Pasar Ayam Amanjaya di sini hari ini.
Pada masa ini di Perak, hanya Majlis Perbandaran Teluk Intan (MPTI) membenarkan pelaksanaan bazar Ramadan dengan mengikut peraturan pasar malam dan pasar pagi yang dikuatkuasakan.
Sekiranya arahan semasa MKN tidak membenarkan bazar Ramadan maka pihak MPTI akan melaksanakan konsep perniagaan atas talian atau pembukaan gerai-gerai sedia ada atau penjaja seperti yang telah dilaksanakan pada tahun lalu.-K! ONLINE


Ada ahli UMNO suka dan tak suka – Anwar
Oleh MOHD RASDAN AHMAD

16 Mac 2021, 5:36 pm
PETALING JAYA – Presiden PKR, Datuk Seri Anwar Ibrahim tidak menafikan berkenaan perbincangan pihaknya bersama beberapa pemimpin UMNO mengenai kerjasama politik antara dua parti kompenan terbesar itu.
Anwar yang juga Ahli Parlimen Port Dickson itu berkata, walaupun perbincangan kerjasama tersebut masih pada peringkat awal, namun ada banyak persefahaman dengan prinsip perjuangan kedua-dua buah parti itu.
“Memang saya tidak nafikan mengenai perbincangan kerjasama ini, namun ia masih terlalu awal untuk diperkatakan. Apapun saya boleh katakan perbincangan ini adalah positif.
“Ini (perbincangan kerjasama) adalah satu permula yang baik. Ada ahli parlimen UMNO yang sokong dan ada juga yang tidak suka. Saya harap perbincangan kerjasama ini berterusan,” jelasnya dalam satu sidang akhbar khas di Hotel Eastin dekat sini sebentar tadi. – K! ONLINE.


KBS sasar 6,000 sukarelawan MYVAC
Oleh SUBKHI SUDARJI

16 Mac 2021, 5:41 pm
PUTRAJAYA – Kementerian Belia dan Sukan (KBS) menyasarkan penyertaan 6,000 orang sukarelawan dalam program kesukarelawanan Malaysia Vaccine Support Volunteers (MYVAC).
Menteri Belia dan Sukan, Datuk Seri Reezal Merican Naina Merican berkata, program yang diterajui oleh KBS itu sebagai satu inisiatif menyeluruh kerajaan melibatkan masyarakat dalam usaha membendung serta menamatkan pandemik Covid-19 di Malaysia.
Katanya, MYVAC disokong oleh Covid-19 Immunisation Task Force (CITF) serta Kementerian Kesihatan (KKM), Kementerian Pengajian Tinggi (KPT) dan Persatuan Bulan Sabit Malaysia (PBSM).
“MYVAC merupakan inisiatif menyeluruh kerajaan dan masyarakat atau Whole-of-Society Approaches melibatkan pelbagai kementerian dan badan bukan kerajaan (NGO) dalam memastikan Program Imunisasi Covid-19 Kebangsaan (PICK) mampu dilaksanakan dengan berkesan.
“Saya menyeru kepada seluruh rakyat Malaysia yang berumur 18 tahun ke atas dan sihat tubuh badan untuk mendaftar satu daripada dua kategori yang ditawarkan iaitu sebagai sukarelawan am dan sukarelawan perubatan,” katanya dalam kenyataan akhbar hari ini.
Menurutnya lagi, sukarelawan MYVAC akan ditugaskan di Pusat Pemberian Vaksinasi (PPV) di seluruh negara dan mereka juga boleh memilih lokasi dan masa mengikut kelapangan masing-masing.-K! ONLINE


Kastam rampas arak seludup, lari cukai RM1.65 juta
Oleh DIYANATUL ATIQAH ZAKARYA

16 Mac 2021, 5:46 pm
MELAKA – Jabatan Kastam Diraja Malaysia (JKDM) merampas pelbagai jenama minuman keras dengan nilai anggaran cukai sebanyak RM1.65 juta dalam serbuan di Puchong, Selangor, minggu lalu.
Kesemua minuman keras beranggaran 18,241.82 liter itu dirampas kira-kira pukul 7.30 petang di sebuah premis, Gudang Berlesen Awam, 9 Mac lalu.
Ketua Pengarah JKDM, Datuk Seri Abdul Latif Abdul Kadir berkata, turut ditahan dalam serbuan itu adalah empat lelaki yang terdiri daripada dua lelaki tempatan dan dua warga asing.
Katanya, kesemua suspek dalam lingkungan usia 24 hingga 47 tahun itu ditahan selepas didapati cuba menempatkan pelbagai minuman keras yang diseludup di gudang tersebut.
“Hasil risikan, sepasukan penguat kuasa JKDM dari Cawangan Narkotik JKDM bersama Cawangan Penguatkuasaaan JKDM Melaka telah menahan sebuah treler di lokasi berkenaan.
“Hasil pemeriksaan ke atas kenderaan berat itu kita menemukan terdapat minuman keras tidak bercukai pelbagai jenama bernilai RM139,809.41 dengan anggaran duti terlibat RM1.65 juta,”katanya pada sidang akhbar di Wisma Kastam Ayer Keroh, di sini, hari ini.-K! ONLINE


Sultan Selangor dukacita berkaitan isu murtad
Oleh NUR HUDA MUSA

16 Mac 2021, 4:04 pm
PETALING JAYA – Sultan Selangor, Sultan Sharafuddin Idris Shah menzahirkan rasa amat dukacita dengan sikap dan tingkah laku segelintir umat Islam khususnya di Selangor yang tidak berhati-hati dalam mengeluarkan kata-kata yang boleh menjejaskan aqidah dan keislaman mereka.
Dalam satu kenyataan yang dimuat naik di laman Twitter Selangor Royal Office sebentar tadi, baginda menegaskan apa-apa iktikad atau percakapan atau perbualan oleh mana-mana orang Islam yang berhasrat untuk keluar dari agama Islam dikhuatiri boleh membawa kepada tergelincirnya aqidah dan menyebabkan terkeluarnya seseorang itu dari agama Islam.
“Tindakan segelintir umat Islam khususnya di Selangor yang mengugut untuk keluar dari agama Islam apabila berhadapan dengan sesuatu masalah hanya menunjukkan rapuhnya keyakinan mereka terhadap agama Islam dan Allah SWT.
“Umat Islam dinasihatkan agar sentiasa berpegang teguh kepada aqidah Islam dan tidak mudah terpesong dari aqidah Islam sebenar,” titahnya.
Sebelum ini, antara isu murtad yang hangat diperkatakan melibatkan usahawan kontroversi, Muhammad Sajjad Kamaruz Zaman, 36, atau lebih dikenali sebagai Nur Sajat yang menyatakan hasrat untuk keluar daripada agama Islam.
Video yang berdurasi 1 minit 45 saat itu memaparkan luahannya yang seakan-akan mahu menukar agama selepas mendakwa kecewa dengan tindakan orang di sekeliling termasuk dengan apa yang berlaku kepadanya. -K! ONLINE


Bekas peguam didakwa pindah wang RM4,000 hasil aktiviti haram
Oleh NORLIZAH ABAS

16 Mac 2021, 3:38 pm
KUALA LUMPUR – Dua bulan selepas dihadapkan ke Mahkamah Sesyen Pulau Pinang terhadap tuduhan pecah amanah, seorang bekas peguam didakwa lagi di Mahkamah Sesyen di sini hari ini atas dua tuduhan memindahkan wang berjumlah RM4,000 hasil aktiviti haram, lapan tahun lalu.
Bagi setiap tuduhan, Zainal Fikri Ahmad, 57, mengaku tidak bersalah memindahkan RM2,000 daripada akaun semasa Tetuan Zainal & Badrol Peguam Bela & Peguamcara ke dalam akaun semasa dua buah bank berlainan kepunyaan isterinya, Zaleha Abdul Kadir.
Tertuduh yang kini bertugas secara sambilan sebagai perunding sebuah syarikat guaman didakwa melakukan kedua-dua perbuatan itu pada 30 Januari dan 26 Februari 2013 di Standard Chartered Bank Malaysia Berhad, Cawangan Utama Kuala Lumpur di Jalan Ampang di sini.
Zainal Fikri didakwa mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan denda tidak melebihi RM5 juta atau penjara maksimum lima tahun atau kedua-duanya sekali jika sabit kesalahan.
Hakim Hasbullah Adam membenarkan bapa tiga anak itu dijamin RM1,000 bagi kedua-dua pertuduhan dan menetapkan kes disebut pada 1 April ini.
Mahkamah menetapkan jaminan itu selepas mengambil kira jumlah jaminan RM20,000 yang ditetapkan oleh Mahkamah Sesyen Pulau Pinang untuk kes pecah amanah.

Mahkamah turut membenarkan permohonan Timbalan Pendakwa Raya Lee Keng Fatt agar kes itu dipindahkan ke Pulau Pinang untuk perbicaraan bersama. Tertuduh diwakili oleh peguam Nizamuddin Hamid.
Pada 15 Januari lalu, bekas peguam itu mengaku tidak bersalah terhadap pertuduhan pecah amanah wang RM1.37 juta berhubung pembelian tanah milik Syarikat JKP Sdn. Bhd. -K!ONLINE


Malaysia tak layak terima vaksin percuma
Oleh ZAKI SALLEH

16 Mac 2021, 3:45 pm
IPOH – Malaysia tidak layak menerima vaksin Covid-19 percuma dari negara luar termasuk dari India kerana dikategorikan sebagai negara berpendapatan menengah atas.
Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar berkata, pemberian vaksin secara percuma hanya diberikan kepada negara yang berpendapatan rendah dan sederhana.
Khairy Jamaluddin yang juga Menteri Sains, Teknologi dan Inovasi berkata, ini menyebabkan Malaysia terpaksa membeli vaksin untuk melaksanakan program imunisasi kepada rakyat.
“Kebanyakan negara lain mendapat vaksin percuma dari China, India dan Rusia sebagai negara berpendapatan rendah.
“Berbeza dengan Malaysia yang dikategorikan sebagai ‘upper middle income’, diskaun tak dapat, percuma pun tidak, kita kena beli semua vaksin, itu situasi semasa yang kita hadapi,” katanya pada sidang akhbar selepas melawat Pusat Pemberian Vaksin (PPV) Stadium Indera Mulia, di sini hari ini.
Beliau ditanya kemungkinan Malaysia terpilih sebagai antara negara menerima bekalan vaksin percuma yang ditawarkan kerajaan India selepas Ghana menjadi negara pertama menerima vaksin dari Covax, iaitu satu skim global yang memberi vaksin Covid-19 secara percuma untuk negara-negara miskin.

Menurut Khairy Jamaluddin, beliau telah mengadakan perjumpaan dengan Pesuruhjaya Tinggi India bagi rundingan pembelian vaksin novavax yang mempunyai kadar keberkesanan agak tinggi selain rundingan dengan beberapa syarikat negara itu termasuklah pengeluar vaksin terbesar di dunia, Serum Institute of India.-K! ONLINE


Tiga penguat kuasa JPJ Pulau Pinang direman
Oleh SAFINA RAMLI

16 Mac 2021, 3:40 pm
GEORGE TOWN – Tiga anggota penguat kuasa Jabatan Pengangkutan Jalan (JPJ) Pulau Pinang ditahan direman empat hari bermula hari ini untuk membantu siasatan berhubung kes rasuah.
Perintah tahanan reman itu dikeluarkan Penolong Pendaftar, Muhammad Azam Md. Eusoff di Mahkamah Majistret di sini kira-kira pukul 11.15 pagi.
Terdahulu, ketiga-tiga anggota itu yang berusia lingkungan 30-an hingga 40-an tiba ke mahkamah kira-kira pukul 10.30 pagi dengan berpakaian lokap Suruhanjaya Pencegahan Rasuah Malaysia (SPRM).
Mereka disyaki menerima suapan daripada pengusaha dan pekerja syarikat pengangkutan sebagai balasan supaya tidak mengambil tindakan undang-undang ke atas lori milik syarikat yang melakukan kesalahan di bawah Akta Pengangkutan Jalan 1987.
Siasatan dijalankan berikutan aduan diterima mengikut Seksyen 17(a) dan 16(a)(B) Akta SPRM 2009.
SPRM semalam melakukan operasi besar-besaran yang dikenali sebagai Ops Sukat di lima negeri iaitu Kedah, Pulau Pinang, Perak, Perlis dan Melaka serta menahan 44 individu termasuk 32 pegawai JPJ kerana terlibat dalam kegiatan rasuah bernilai RM1.64 juta. – K! ONLINE


146 polis degil kena saman
Oleh EDDY AQMAL MOHAMED HAMIDI

16 Mac 2021, 3:30 pm
PETALING JAYA – Sebanyak 146 saman di atas pelbagai kesalahan telah dikeluarkan kepada anggota serta pegawai Polis Diraja Malaysia (PDRM) menerusi satu operasi khas di Ibu Pejabat Polis Bukit Aman, Kuala Lumpur pagi tadi.
Timbalan Pengarah Penguatkuasaan/ Kawalan Lalu Lintas/ Pengurusan Saman, Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, operasi khas bermula pukul 7 pagi itu diadakan secara mengejut di pintu masuk Bukit Aman.
“Objektif utama operasi pemeriksaan mengejut ini diadakan adalah untuk memeriksa kenderaan digunakan oleh warga kerja PDRM yang tidak mematuhi undang-undang dan peraturan jalan raya terutamanya mereka yang melakukan pengubahsuaian kenderaan dan menggunakan nombor pendaftaran tidak mengikut spesifikasi dibenarkan.
“Dalam operasi ini sebanyak 280 kenderaan telah diperiksa dan sebanyak 146 saman di atas pelbagai kesalahan seperti nombor pendaftaran tidak mengikut spesifikasi, tiada cermin sisi, tiada cukai jalan dan ubah suai ekzos telah dikeluarkan,” katanya menerusi satu kenyataan hari ini.
Jelas beliau, operasi mengejut itu melibatkan seramai 15 pegawai dan 35 anggota JSPT Bukit Aman, lima pegawai Jabatan Integriti dan Pematuhan Standard (JIPS) BUkit AMan serta seorang pegawai dan empat anggota daripada Jabatan Alam Sekitar (JAS).
“PDRM khususnya JSPT ingin menegaskan tindakan penguatkuasaan yang dilakukan adalah secara menyeluruh dan pegawai, anggota serta pegawai awam di bawah PDRM juga tidak terkecuali.

“PDRM kekal tegas dalam memastikan pegawai dan anggotanya sentiasa mematuhi undang-undang juga peraturan jalan raya agar dapat menjadi teladan kepada masyarakat amnya,”ujar beliau.


Maqis Perak rampas telur sotong Indonesia
Oleh SHAMSUL KAMAL AMARUDIN

16 Mac 2021, 3:53 pm
LUMUT – Jabatan Perkhidmatan Kuarantin dan Pemeriksaan Malaysia (Maqis) Perak merampas dua tong ikan berisi telur sotong katak dari negara Indonesia dipercayai cuba diseludup masuk ke negara ini di pintu masuk Maqis Pelabuhan Lumut di sini semalam.
Pengarah Maqis Perak, Rozita Superman berkata, hasil pemeriksaan rutin yang dilakukan oleh pegawainya ke atas tong-tong ikan tersebut menemui 20 kotak seberat 160 kilogram (kg) telur sotong katak sejuk beku tanpa permit import Maqis yang sah.
“Kesemua barang dagangan tersebut yang dianggarkan bernilai RM4,800 ditahan untuk tindakan lanjut,” katanya dalam satu kenyataan hari ini.
Menurut Rozita, perbuatan mengimport keluaran pertanian tanpa permit import dikeluarkan Maqis adalah merupakan suatu kesalahan di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728].
Katanya, mereka yang melakukan kesalahan itu boleh dihukum di bawah Seksyen 11(3) akta sama iaitu denda tidak melebihi RM100,000 atau penjara maksimum enam tahun atau kedua-duanya sekali jika sabit kesalahan.
“Pihak Maqis sentiasa komited dalam menjalankan tugas di pintu-pintu masuk negara, ini bagi memastikan sebarang kemasukan produk pertanian, perikanan dan haiwan sentiasa dipatuhi bagi menjamin keselamatan makanan negara,” tegasnya. -K! ONLINE


Keputusan ujian Covid-19 PM negatif
Oleh NOR IDAYU BOSRO

16 Mac 2021, 4:27 pm
PUTRAJAYA – Keputusan ujian saringan Covid-19 yang dijalankan terhadap Perdana Menteri, Tan Sri Muhyiddin Yassin pada hari kelima Perintah Pengawasan dan Pemerhatian di Rumah (HSO) setelah beliau kembali dari lawatan rasmi ke Arab Saudi dan Emiriyah Arab Bersatu (UAE) baru-baru ini disahkan negatif.
Perkara itu disahkan Muhyiddin sendiri menerusi satu kenyataan di laman Facebook rasmi beliau selepas menerima keputusan ujian calitan Covid-19 itu hari ini.
“Semalam saya telah menjalani ujian calitan Covid-19 pada hari kelima HSO setelah kembali dari lawatan rasmi di Arab Saudi dan UAE.
“Alhamdulillah syukur ke hadrat Allah SWT, hari ini, hari kuarantin yang keenam, saya telah mendapat keputusan ujian saringan tersebut dan disahkan negatif,” katanya.
Muhyiddin berkata, beliau dan delegasi tiba di Kuala Lumpur dari Abu Dhabi pada pukul 9.34 malam, 11 Mac lalu.
“Setibanya di Pangkalan Tentera Udara Subang, saya dan seluruh delegasi telah diberikan HSO untuk tempoh tujuh hari dan dipakaikan gelang pengawasan,” katanya.

Tambah Muhyiddin, beliau dan delegasi telah menjalani sebanyak lima ujian calitan Covid-19 sepanjang lawatan rasmi enam hari di Arab Saudi dan UAE.
“Ia bagi memastikan risiko jangkitan virus tersebut ke atas saya dan delegasi sentiasa dipantau,” katanya.
Pada 6 Mac lalu, Muhyiddin mengadakan lawatan rasmi ke Arab Saudi sebagai memenuhi jemputan khas daripada negara itu sebelum meneruskan lawatannya ke UAE dari 9 hingga 11 Mac lalu.
Lawatan rasmi itu adalah lawatan pertama Perdana Menteri ke Arab Saudi dan UAE sejak beliau dilantik pada 1 Mac tahun lalu. -K! ONLINE


Pemandu jengkaut didakwa bunuh isteri, miliki senjata
Oleh MOHD SHARKAWI LONDING

16 Mac 2021, 3:50 pm
KOTA TINGGI – Seorang pemandu jengkaut dihadapkan ke Mahkamah Majistret di sini atas pertuduhan membunuh isterinya, awal bulan ini.
Tertuduh, Mohd. Hanafi Patahur Rahim, 43, mengangguk faham ketika pertuduhan dibacakan jurubahasa mahkamah di hadapan Majistret Rashidah Baharom.
Bagaimanapun tiada pengakuan direkodkan.
Mengikut kertas pertuduhan, lelaki itu dituduh melakukan bunuh terhadap isterinya yang berusia 38 tahun di sebuah rumah di Taman Sri Saujana di sini pada pukul 3.30 pagi, 1 Mac lalu.
Kesalahan itu didakwa mengikut Seksyen 302 Kanun Keseksaan yang memperuntukan hukuman gantung sampai mati.
Pendakwaan dikendalikan Pengarah Pendakwaan Negeri Johor, Tengku Amir Zaki Tengku Abd. Rahman dan Timbalan Pendakwa Raya, Muhammad Syafiq Mohd. Ghazali.

Manakala tertuduh tidak diwakili peguam bela.
Mahkamah menetapkan 18 April depan sebagai tarikh sebutan semula sementara menunggu laporan bedah siasat dan kimia.
Terdahulu, Mohd. Hanafi dijatuhi hukuman penjara selama 20 tahun oleh Mahkamah Sesyen selepas mengaku salah atas empat pertuduhan memiliki senjata api dan peluru.
Hakim Zahilah Mohammad Yusof bagaimanapun mengarahkan hukuman ke atas orang kena tuduh (OKT) dijalankan secara serentak bermula tarikh ditangkap pada 1 Mac lalu.
Hukuman penjara adalah selama enam tahun.
Mengikut pertuduhan pertama hingga keempat, lelaki itu didakwa memiliki selaras senapang tanpa jenama dan selaras senapang jenis Canon Super Model 737 CAL 177 serta 64 butir peluru pelbagai jenis jenama.
OKT dituduh melakukan perbuatan itu dilakukan di dua buah rumah iaitu di Ladang Pasir Panjang dan Taman Sri Saujana, Kota Tinggi pada 11.30 pagi hingga 9 malam, 1 Mac lalu.
Dia dituduh mengikut Seksyen 4 Akta Senjata Api 1960 (206) yang memperuntukan hukuman penjara sehingga tujuh tahun atau denda tidak melebihi RM10,000 atau kedua-dua sekali, jika sabit kesalahan.
Manakala rakan suspek yang berusia 32 tahun dibebaskan dengan bon mahkamah.-K! ONLINE


MEDAC sasar peningkatan 5 peratus KDNK dari sektor koperasi
Oleh MOHD RASDAN AHMAD

16 Mac 2021, 4:32 pm
PETALING JAYA – Kerajaan menyasarkan peningkatan sebanyak lima peratus sumbangan sektor koperasi tempatan kepada Keluaran Dalam Negara Kasar (KDNK) menjelang 2025 berdasarkan kepada Pelan Transformasi Koperasi Malaysia 2021-2025 (TransKom) yang bakal dilancarkan 30 Mac nanti.
Menteri Pembangunan Usahawan dan Koperasi (MEDAC), Datuk Seri Dr Wan Junaidi Tuanku Jaafar berkata, kementeriannya juga turut mengunjurkan pendapatan sektor koperasi meningkat kepada RM60 bilion berbanding RM40 bilion ketika ini.
“Sektor koperasi mempunyai potensi besar dalam sumbangan KDNK negara serta menjadi agenda dalam pembangunan golongan B40 dan golongan sasar yang lain. Ketika ini, sektor koperasi hanya menyumbang sekitar tiga ke empat peratus kepada KDNK dan angka ini akan terus dipertingkatkan tahun ke tahun.
“Kerajaan turut menyasarkan pendapatan sektor ini akan melonjak kepada RM100 bilion menjelang 2030, seiring dengan Dasar Keusahawanan Nasional 2030,” katanya dalam satu taklimat khas media di Menara Bank Rakyat hari ini.
Tambah Wan Junaidi, antara agenda utama transformasi koperasi ini adalah pembangunan sektor koperasi agar menjadi medium dalam meningkatkan rantaian nilai ekonomi terutamanya kepada golongan sasar.
Beliau berkata, TransKom akan membantu meningkatkan tahap sosioekonomi dan kesejahteraan anggota koperasi, mengoptimumkan Kumpulan Wang Koperasi serta memudahkan pengawal seliaan termasuk dasar dan perundangan. -K! ONLINE


Suspek kes bunuh Nik Khatijah disambung reman
16 Mac 2021, 4:23 pm
PETALING JAYA – Tempoh reman terhadap suspek kes bunuh Pengurus Jabatan Advokasi, Pertubuhan IKRAM Malaysia (Ikram), Nik Khatijah Nik Mud dilanjutkan selama enam hari lagi.
Pemangku Ketua Polis Selangor, Datuk Arjunaidi Mohamed berkata, tempoh itu dilanjutkan sehingga hari Jumaat ini bagi membolehkan pihak polis melengkapkan siasatan.
“Ya, sepatutnya tempoh reman ke atas suspek berakhir kelmarin (Ahad), bagaimanapun ia di sambung selama enam hari lagi.
“Keputusan itu dibuat bagi membolehkan pihak polis melengkapkan kertas siasatan bagi tujuan pendakwaan di mahkamah,” ujarnya ketika dihubungi Kosmo! hari ini.
Jelasnya, menerusi tempoh yang diberikan, pihak polis berharap proses siasatan dapat dilengkapkan.
Ujarnya lagi, setakat ini belum ada sebarang tangkapan baharu suspek lain berkenaan kes kematian wanita itu.

Terdahulu, pada 9 Mac lalu, Pengurus Jabatan Advokasi Ikram, Nik Khatijah Nik Mud, 32, ditemui mati dengan kesan jerutan di leher di sebuah rumah di Taman Bangi, Jalan Reko, Kajang.
Selang beberapa jam kemudian, polis menahan seorang lelaki berusia 57 tahun di sekitar Kajang sekitar pukul 8.45 malam pada hari kejadian bagi membantu siasatan. – K! ONLINE


44 inidividu termasuk 32 pegawai JPJ ditahan
Oleh NOR IDAYU BOSRO

16 Mac 2021, 2:44 pm
PUTRAJAYA – Suruhanjaya Pencegahan Rasuah Malaysia (SPRM) menahan seramai 44 individu terdiri daripada 32 pegawai Jabatan Pengangkutan Jalan (JPJ) kerana dipercayai terlibat dalam sindiket melindungi pemandu-pemandu lori yang melakukan kesalahan jalan raya khususnya membawa muatan lebih serta tidak memenuhi aspek teknikal.
Turut ditahan adalah seorang anggota dan seorang bekas anggota trafik berhubung kes sama manakala 10 suspek lain adalah orang awam.
Menurut sumber, tangkapan tersebut dilakukan sejak semalam menerusi satu operasi besar-besaran yang dikenali sebagai Ops Sukat di lima negeri iaitu Kedah, Pulau Pinang, Perak, Perlis dan Melaka.
Katanya, tangkapan di Kedah membabitkan lapan pegawai JPJ, seorang anggota trafik dan seorang bekas anggota trafik polis serta satu orang awam, Pulau Pinang (sembilan JPJ), Perak (lapan JPJ dan empat orang awam), Perlis (satu orang awam) serta Melaka (tujuh JPJ dan empat orang awam).
Difahamkan, pegawai JPJ tersebut melibatkan pelbagai gred termasuk pegawai kanan manakala orang awam pula merupakan proksi.
“Antara modus operandi yang dikesan ialah pegawai-pegawai berkenaan tidak akan mengambil tindakan terhadap pengusaha lori yang telah melakukan kesalahan jalan raya setelah menerima wang rasuah yang dimasukkan ke dalam akaun bank peribadi atau proksi secara bulanan.

“Mereka dipercayai menerima kira-kira RM150 hingga RM3,000 sebulan dengan nilai keseluruhan melibatkan kira-kira RM1.64 juta,” katanya. -K! ONLINE


Ternakan udang punca pencemaran
Oleh SAFINA RAMLI

16 Mac 2021, 2:12 pm
GEORGE TOWN – Persatuan Pengguna Pulau Pinang (CAP) menggesa kerajaan Pulau Pinang, Jabatan Alam Sekitar (JAS), Jabatan Pengairan dan Saliran (JPS) dan Jabatan Perikanan menyiasat dengan segera masalah pencemaran di Kuala Sungai Pinang, Balik Pulau yang didakwa berpunca daripada aktiviti ternakan udang.
Presiden CAP, Mohideen Abdul Kadir berkata, pihaknya menerima aduan daripada nelayan di Kuala Sungai Pinang yang merasa bimbang sumber pendapatan mereka merosot akibat pencemaran sungai dan laut yang berlaku di kawasan itu ketika ini.
“Masalah yang berlaku sejak lebih 20 tahun lalu itu berpunca daripada aktiviti ternakan udang yang telah memusnahkan beratus hektar hutan bakau di kawasan tersebut dan aktiviti pembuangan sisa kolam ke dalam saliran, sungai serta laut berhampiran.
“Berikutan itu, tempat hidupan laut membiak telah terancam manakala ikan dan udang yang menjadi sumber tangkapan utama nelayan-nelayan di kawasan tersebut semakin pupus,” katanya dalam kenyataan di sini hari ini.
Menurut Mohideen jika masalah pencemaran itu tidak berlaku nelayan di situ mampu memperolehi pendapatan mencecah RM200 sehari namun pada masa ini pendapatan mereka hanya tinggal RM30 hingga RM70 sehari.
“Selain mencemarkan sungai dan laut, sisa buangan dari kolam udang ini juga telah menyebabkan saliran di kawasan itu menjadi cetek akibat mendapan bahan tersebut.

“Banyak aduan dibuat oleh nelayan-nelayan yang terlibat kepada pihak berkenaan tetapi tidak ada tindakan berkesan yang diambil,” katanya. – K! ONLINE


MOTAC teruskan kerjasama bantu industri pelancongan
Oleh NUR SHARIEZA ISMAIL

16 Mac 2021, 2:40 pm
PUTRAJAYA – Kementerian Pelancongan, Seni dan Budaya Malaysia (MOTAC) akan terus bekerjasama rapat dengan penggiat industri pelancongan seni dan budaya dalam memastikan kelangsungan industri pelancongan negara.
Menterinya, Datuk Seri Nancy Shukri berkata, sebagai contoh pada bulan Februari sahaja, MOTAC telah mengadakan lima sesi libat urus menerusi Jawatankuasa Pasukan Pengurusan Krisis (CMT) membabitkan lebih 30 wakil industri bagi mendapatkan maklum balas mengenai cabaran yang dihadapi dan cadangan yang diusulkan.
“MOTAC telah meneliti setiap pandangan yang dikemukakan oleh pemain industri dan membawa cadangan-cadangan tersebut ke mesyuarat Majlis Keselamatan Negara (MKN) bagi pertimbangan sewajarnya.
“Hasilnya adalah kebenaran aktiviti pelancongan di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP),”katanya dalam satukenyataan akhbar di sini hari ini.
Mengulas lanjut, Nancy berkata, bagii sektor seni dan budaya pula, MOTAC turut memanjangkan isu yang dibangkitkan penggiat sektor ini secara berterusan dan hasilnya kerajaan baru-baru ini telah mengumumkan pembukaan semula premis seni, budaya dan warisan kepada pengunjung.
“Ia termasuk muzium, perpustakaan, galeri seni, pusat atau kampung seni warisan budaya dan lain-lain mengikut prosedur operasi standard (SOP) bagi sektor pelancongan dan kebudayaan.

“Di samping itu, sesi libat urus oleh CMT MOTAC ini juga akan melibatkan penggiat seni dan budaya dalam masa terdekat demi memastikan cabaran semasa diambil tindakan wajar,” katanya.
Nancy berkata, beliau percaya kerjasama erat menerusi sesi libat urus bersama yang kerap dan konsisten akan mencapai kesepakatan dalam membantu setiap penggiat yang terlibat dalam rantaian ekonomi pelancongan serta seni dan budaya. -K! ONLINE


Andi Bernadee, sebulan selepas disihir
16 Mac 2021, 3:00 pm
PETALING JAYA – Hampir sebulan selepas terkena buatan orang sekitar Februari lalu, penyanyi Andi Bernadee tampil membuat kemunculan terkini menerusi sebuah acara yang berlangsung di AEON Seri Manjung, Perak.
Dalam majlis yang berlangsung pada 13 Mac lalu, Andi tampil ketika pelancaran sebuah butik kasut jenama Fipper dan sempat beramah mesra dengan peminat yang hadir di situ.
Menurut pelantun lagu Penat itu, dia berasa gembira kerana akhirnya berpeluang bertemu dengan peminat selepas pelaksanaan Perintah Kawalan Pergerakan (PKP) membantut banyak perkara termasuk acara hiburan.
“Sejak PKP, saya tidak pernah turun padang bertemu peminat. Lama juga rasanya. Alhamdulillah, saya berpeluang bersua muka dengan mereka.
“Ada yang cakap mereka suka melihat saya sebagai pelakon, ada juga yang rindukan nyanyian saya. Tetapi rata-ratanya ramai yang bertanya bila saya nak berlakon lagi,” ujarnya.
Dalam masa terdekat, Andi akan terlibat dengan penggambaran dua buah projek lakonan iaitu sebuah siri pendek untuk siaran Aidilfitri, sementara sebuah lagi merupakan drama episod.

Meskipun dirinya diuji dengan perbuatan ilmu hitam sehingga membuatkan dirinya hilang ingatan dan tidak mengenali orang di sekeliling, namun dia tetap bekerja untuk mencari rezeki demi meneruskan kelangsungan hidup.
“Dalam keadaan sekarang, semua orang berebut mendapatkan peluang mencari rezeki. Sebagai anak seni, saya perlu berusaha dan bekerja keras mencari rezeki.
“Kerja macam kami tiada gaji bulanan, ibarat kais pagi makan pagi, kais petang makan petang. Tetapi saya tetap berterima kasih kepada semua yang menghulur doa agar diberi kekuatan dan kesihatan yang baik,” katanya lagi.
Pada hujung Januari lalu, penyanyi kelahiran Sabah itu melancarkan single terbaharu berjudul Kais Pagi Kais Petang yang menggambarkan tentang kehidupan orang ramai yang terpaksa bekerja keras setiap hari demi mencari sesuap nasi.
Sementara itu, Andi turut mengulas lanjut tentang penganjuran kempen oleh butik Fipper yang menjalin kerjasama dengan Zoo Negara.
Jumlah jualan untuk setiap pembelian produk Trucker Cap berharga RM9.90 disalurkan sepenuhnya kepada Zoo Negara bagi menampung kos operasi.
“Saya diberi penerangan tentang perbelanjaan untuk memelihara haiwan-haiwan di sini, sangat besar jumlahnya. Jadi marilah kita sama-sama membantu Zoo Negara meneruskan operasi,” katanya. – K! ONLINE


Vaksin Sputnik V termasuk dalam portfolio vaksin negara
Oleh MOHD. HUSNI MOHD. NOOR

16 Mac 2021, 3:26 pm
PUTRAJAYA – Vaksin Sputnik V keluaran Rusia sudah termasuk dalam portfolio pembelian vaksin Covid-19 negara dan ketika ini sedang dalam penilaian Bahagian Regulatori Farmasi Negara (NPRA) bagi tujuan kelulusan dan pendaftaran.
Itu penjelasan diberikan Menteri Penyelaras PICK, Khairy Jamaluddin Abu Bakar sebagai reaksi kepada dakwaan dikeluarkan Ketua Pembangkang, Datuk Seri Anwar Ibrahim kononnya kerajaan tidak berminat dengan vaksin dari Rusia itu.
Khairy Jamaluddin berkata, dakwaan bahawa kerajaan tidak memberikan perhatian terhadap vaksin Sputnik V adalah tidak benar.
“Ini (dakwaan) adalah tidak benar memandangkan vaksin Sputnik V sememangnya terdapat di dalam potfolio vaksin negara,” katanya menerusi kenyataan akhbar hari ini.
Katanya, beliau mengambil maklum mengenai beberapa persoalan lain dibangkitkan Ketua Pembangkang mengenai PICK dan memaklumkan bahawa satu sesi taklimat lanjut berkaitan (PICK) kepada Ahli Parlimen akan diadakan dalam masa terdekat.
Menurutnya, surat jemputan kepada Ahli Parlimen juga telahpun dihantar dan beliau berharap Ketua Pembangkang serta Ahli Parlimen pembangkang yang lain dapat hadir ketika sesi taklimat itu nanti.

“Saya ingin merakamkan ucapan terima kasih kepada Ketua Pembangkang yang telah menyatakan komitmen pihak pembangkang untuk menyokong PICK ini,” katanya.
Sementara itu, beliau berkata, kerajaan kini sedang menggerakkan pelbagai agensi kerajaan bagi memberi keyakinan kepada orang ramai dan kumpulan anti-vaksin menerusi program-program kesedaran yang dikendalikan Kementerian Kesihatan (KKM), Pejabat Menteri di Jabatan Perdana Menteri (Hal Ehwal Agama Islam) dan Jabatan Kemajuan Islam Malaysia (Jakim).
“Siri-siri penerangan telah dilaksanakan di pelbagai platform sama ada di media massa, media cetak mahupun media sosial,” katanya.
Mengenai persoalan perolehan vaksin pula, Khairy Jamaluddin berkata, kerajaan masih terikat dengan ‘non-disclosure agreement’ (NDA) yang dimeterai bersama syarikat pengeluar vaksin.
“Bagaimanapun, Menteri Kesihatan, Datuk Seri Dr. Adham Baba, Ketua Pengarah Kesihatan, Tan Sri Dr. Noor Hisham Abdullah serta saya sudah membentangkan perincian kepada Jawatankuasa Kira-Kira Wang Negara (PAC) Parlimen Malaysia pada 5 Januari lalu.
“Butiran dan kertas perjanjian sudah ditunjukkan kepada PAC dan mereka berpuas hati dengan pembentangan dan tatacara perolehahan vaksin Covid-19 dibuat kerajaan,” katanya.-K! ONLINE


MAFI sedia RM15 juta bantu usahawan muda
Oleh SUBKHI SUDARJI

16 Mac 2021, 2:15 pm
PUTRAJAYA – Kementerian Pertanian dan Industri Makanan (MAFI) memperuntukkan RM15 juta untuk Geran Agropreneur Muda (GAM) di bawah Program Agropreneur Muda (PAM) tahun ini buat 750 usahawan muda di seluruh negara.
Timbalan Menterinya, Datuk Che Abdullah Mat Nawi berkata, seramai 1,149 orang agropreneur muda seluruh negara telah menerima kelulusan GAM sepanjang tahun lalu dari 1 Januari hingga 24 Disember dengan peruntukan berjumlah RM 21.73 juta.
Beliau berkata, sektor tanaman menerima peruntukan terbanyak dengan RM8.3 juta melibatkan 431 orang usahawan diikuti sektor industri makanan RM7.59 juta (414 orang), sektor ternakan RM3.99 juta (202 orang) dan perikanan RM1.85 juta (102 orang).
“Bantuan geran ini adalah berbentuk barangan sehingga RM20,000 itu bagi projek baharu untuk meningkatkan pengeluaran hasil dan menambah pendapatan agropreneur muda tersebut.
“Selain itu, bantuan modal sehingga RM50,000 melalui Pakej Pembiayaan Khas TEKUN Nasional dan Agrobank sehingga RM200,000 bagi projek pengembangan serta kursus jangka pendek dan khidmat nasihat dari agensi berkaitan di bawah kementerian,” katanya pada Majlis Penutup Rancangan Realiti TV Juara Agrotek di Wisma Tani hari ini.
Che Abdullah berkata, seramai 6,969 orang agropreneur muda di seluruh negara telah menerima kelulusan PAM dari 1 Januari 2016 hingga 24 Disember 2020 dengan jumlah keseluruhan RM 126.23 juta.


Top Glove didakwa sedia penginapan tidak ikut standard
Oleh MUHAMAD TARMIZE MOHD NOR

16 Mac 2021, 2:07 pm
IPOH – Syarikat pengeluar sarung tangan terkenal, Top Glove Sdn. Bhd. didakwa di Mahkamah Sesyen di sini hari ini atas sepuluh pertuduhan menyediakan penginapan tidak mengikut standard Jabatan Tenaga Kerja (JTK) kepada pekerja asingnya tahun lalu.
Tertuduh yang diwakili Pengarah syarikat bagaimanapun mengaku tidak bersalah selepas semua pertuduhan terhadapnya dibacakan di hadapan Hakim Norashima Khalid.
Mengikut semua pertuduhan, syarikat berkenaan sebagai majikan didakwa menyediakan penginapan pekerja asing yang tidak diperakukan Pengarah Tenaga Kerja seperti kehendak Seksyen 24D(1) Akta Standard Minimum Perumahan, Penginapan dan Kemudahan Pekerja 1990.
Tertuduh didakwa melakukan kesalahan tersebut di sepuluh rumah berbeza di Pusat Perdagangan Tasek Mutiara, Tasek di sini antara pukul 9 pagi hingga 1.30 tengah hari 26 November 2020.
Syarikat tersebut didakwa mengikut Seksyen 24D(3) Akta Standard Minimum Perumahan, Penginapan dan Kemudahan Pekerja 1990 yang boleh dihukum denda sehingga RM50,000 bagi setiap pertuduhan jika sabit kesalahan.
Pendakwaan dikendalikan Timbalan Pendakwa Raya, Siti Syakimah Ibrahim dan Zaihas Mohd. Syakir Hasfar manakala tertuduh diwakili peguam bela, Chew Jee San.

Mahkamah kemudiannya menetapkan 28 April depan sebagai tarikh sebutan semula kes.
Media sebelum ini melaporkan, JTK Perak telah membuka sebanyak 10 kertas siasatan ke atas sebuah syarikat sarung tangan di kawasan perumahan Tasek di sini yang didapati melanggar Akta Standard Minimum Perumahan, Penginapan dan Kemudahan Pekerja 1990 (Akta 446).
Siasatan itu dijalankan selepas JTK Perak mengesan kesalahan di salah sebuah daripada asrama tempat penginapan pekerja yang dimiliki syarikat berkenaan dalam operasi dilaksanakan bersama Jabatan Kesihatan negeri pada November tahun lepas.
Kesalahan yang dikesan ketika operasi di syarikat sarung tangan berkenaan antaranya tempat penginapan disediakan melebihi kapasiti serta jumlah bilik air tidak sepadan dengan jumlah pekerja yang menginap.


Raja Petra dakwa UMNO, PH ‘bersatu’
Oleh MOHD RASDAN AHMAD

16 Mac 2021, 3:18 pm
PETALING JAYA – UMNO dan Pakatan Harapan (PH) didakwa sudah menjalin kerjasama politik antara dua parti komponan terbesar itu ketika ini, kata penulis blog, Raja Petra Kamarudin.
“Sudah disahkan. Anwar (Datuk Seri Anwar Ibrahim), Najib (Datuk Seri Najib Tun Razak) dan Zahid (Datuk Seri Ahmad Zahid Hamidi) telah mencapai kesepakatan mengenai kerjasama antara UMNO dan Pakatan Harapan,” dakwa ciapan terbaru Raja Petra di akaun Twitternya semalam.
Tambahnya lagi, DAP sebuah parti gabungan bersama PKR dan Amanah dalam Pakatan Harapan tidak lagi akan memerli UMNO dengan kata-kata mereka sebelum ini seperti mentadbir negara yang gagal dan sebagainya.
“Mulai sekarang, DAP tidak akan lagi menggunakan kata-kata seperti parti perkauman, pelampau Islam, negara gagal, kleptokrasi, dan sebagainya, agar tidak menyinggung perasaan UMNO,” ujarnya.
Terdahulu, Anwar melalui satu wawancara bersama sebuah akhbar tempatan turut menyatakan tentang kerjasama politik PKR di bawah bimbinganya bersama UMNO, jelasnya, sudah ada perbincangan (kerjasama dengan UMNO) namun bukan secara rasmi.
“Sudah ada perbincangan dengan pimpinan parti, dan ia hanya perbincangan awal. Tapi dalam perbincangan awal ini, apa yang saya dapat kesan? Ia satu yang positif. Sebab kita lebih faham mereka (UMNO) dan mereka lebih faham kita.

“Ini bukan soal PKR nak terima UMNO atau UMNO nak terima PKR, malah perkara ini masih terlalu awal. Tapi apa yang penting, kita kena guna naratif baharu iaitu politik yang merangkul semua,” jelasnya dalam wawancara tersebut.
Tambah Presiden PKR itu lagi, keputusan mengenai kerjasama ini masih belum diketahui kerana dalam usaha tersebut ada juga dalam kalangan pemimpin-pemimpin UMNO yang tidak bersetuju.
“Kita tak tahu apa akan berlaku antara PKR dengan UMNO ini, kerana ada juga suara-suara yang tak setuju. Mereka bukan tak setuju dengan perjuangan ini, tapi tak setuju pasal mereka takut hilang jawatan menteri.
“Tapi kalau ini landasannya, saya tidak fikir ada masalah walaupun ia masih di peringkat awal,” jelasnya. – K! ONLINE.


Polis Kelantan saman peniaga,pembeli di lampu isyarat minggu ini
Oleh ROHANA MOHD. NAWI

16 Mac 2021, 2:10 pm
KOTA BHARU – Polis Kelantan menegaskan bahawa pihaknya tidak teragak-agak untuk mengenakan tindakan saman terhadap penjual jalanan dan pembeli di lampu isyarat di seluruh negeri ini bermula minggu ini.
Timbalan Ketua Polis Kelantan, Senior Asisten Komisioner Abdullah Mat Piah berkata, penjual dan pembeli yang dikenakan saman boleh dihadapkan ke mahkamah dan didenda sehingga RM2,000 jika disabitkan kesalahan.
Beliau berkata, pihak polis memandang serius terhadap tindakan penjual dan pembeli di lampu isyarat kerana ia menyalahi undang-undang lalulintas.
“Sebelum ini, polis telah memberi nasihat kepada semua peniaga supaya tidak meneruskan perniagaan bagi mengelak dikenakan tindakan.
“Mulai minggu ini, kita akan memastikan tiada lagi penjual menjalankan aktiviti menjaja di sepanjang kawasan lampu isyarat di seluruh negeri Kelantan,” katanya kepada pemberita hari ini.
Abdullah berkata, bagaimanapun, beliau juga akan berbincang dengan pihak polisbtrafik sebelum mengambil tindakan terhadap penjual jalanan di lampu isyarat.

Katanya, tindakan boleh diambil terhadap pembeli dan peniaga di lampu isyarat mengikut Akta Lalulintas Jalan Raya dan tindakan boleh dikenakan dibawah 10A (1) LN 166/59 Peraturan Lalu Lintas Jalan Raya.
Berdasarkan pemerhatian, peniaga menjalankan aktiviti menjaja di lampu isyarat terdiri daripada golongan belia yang terkesan akibat penularan wabak Covid-19 ketika ini.
Kosmo! Online semalam melaporkan, pengguna jalan raya berdepan saman berjumlah RM2,000 jika didapati bersalah membeli produk yang dijual peniaga di kawasan lampu isyarat kerana tindakan itu merupakan satu kesalahan. -K! ONLINE


Sindiket gores dan menang sasar warga emas kecundang
Oleh EDDY AQMAL MOHAMED HAMIDI

16 Mac 2021, 2:17 pm
KUALA LUMPUR – Tindakan satu sindiket yang menjalankan aktiviti gores dan menang dengan menyasarkan golongan warga emas sebagai mangsa tidak berpanjangan apabila sepasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) menyerbu sebuah kaunter jualan di sini 12 Mac lalu.
Pengarah KPDNHEP Kuala Lumpur, Ariffin Samsudin berkata, serbuan kira-kira pukul 11.30 pagi itu dilakukan susulan aduan awam yang diterima berhubung aktiviti perniagaan jualan langsung tanpa lesen sah termasuk menjalankan aktiviti gores dan menang.
“Seramai tiga individu telah ditahan dan siasatan awal di kaunter jualan itu kemudiannya telah membawa anggota penguat kuasa ke sebuah kediaman di Puchong, Selangor yang disyaki dijadikan tempat simpanan barangan dan dokumen-dokumen aktiviti terbabit.
“Menerusi serbuan di rumah itu kita telah berjaya merampas sebanyak 115 unit barangan elektrik pelbagai jenama, dokumen berbentuk invois bayaran yang dibuat oleh pembeli, telefon bimbit dan sebuah kereta jenis Nissan Almera,” katanya pada satu sidang akhbar di sini hari ini.
Menurut Ariffin, tiada sebarang tangkapan dilakukan di kediaman yang merupakan inap desa itu dan dipercayai rumah tersebut ditinggalkan secara tergesa-gesa kerana masih mengandungi barangan yang kemudiannya disita itu.
“Susulan maklumat risikan, pasukan serbuan kemudiannnya berjaya mengesan serta menahan seramai 12 individu yang dipercayai terlibat dengan sindiket berkenaan di sebuah hotel di ibu negara yang dijadikan tempat persembunyian mereka.

“Turut dirampas adalah sebanyak empat buah kenderaan pelbagai jenama dan sejumlah telefon bimbit yang menjadikan jumlah keseluruhan rampasan dianggarkan mencecah RM807,798 iaitu jumlah rampasan kedua paling besar tahun ini,” ujar beliau.
Menurut Ariffin, siasatan awal dilakukan mendapati sindiket berkenaan telah bergerak aktif di beberapa negeri di seluruh negara sejak awal tahun lalu dengan menyasarkan golongan warga emas dan pesara sebagai mangsa.
“Modus operandi yang dilakukan mereka adalah menarik pelanggan ke kaunter jualan sebelum mengarahkan mangsa menandatangani dokumen berkaitan untuk melayakkan mereka menyertai pertandingan gores dan menang.
“Mangsa yang terpedaya kemudiannya mendapati hanya memenangi baucar RM30 ringgit contohnya tetapi perlu membeli barangan bernilai mencecah ribuan ringgit untuk menebusnya namun mangsa yang telah menandatangani dokumen persetujuan akhirnya akur dengan perkara itu,” jelas beliau.
Mengulas lanjut, Ariffin menjelaskan bahawa siasatan berhubung kes itu sedang dilakukan di bawah Akta Jualan Langsung dan jika sabit kesalahan boleh dipenjara tidak melebihi lima tahun atau denda tidak melebihi RM250,000 untuk kesalahan pertama. -K! ONLINE


Baddrol watak penting kemenangan Kedah
Oleh MOHD. RAFIE AZIMI

17 Mac 2021, 11:42 pm
ALOR SETAR – Kritikan penyokong terhadap prestasi kapten Kedah Darul Aman FC (KDA FC), Baddrol Bakhtiar sejak kebelakangan ini tidak sesekali melemahkan semangatnya apabila beliau menjadi watak penting dalam meraih kemenangan 3-1 ke atas PJ City FC malam ini.
Tidak hanya mencetak gol untuk skuad Hijau Kuning, pemain berusia 33 tahun itu turut membantu penyerang, Kpah Sherman menjaringkan gol kedua sebelum pemain gantian, Muhammad Faizat Mohamad Ghazali menambah jaringan dalam tempoh enam minit terakhir perlawanan.
Berlangsung dalam cuaca dan keadaan padang yang cukup baik, KDA FC jelas menguasai perlawanan dengan melakukan percubaan berbahaya sejak dari minit terawal permainan menerusi gandingan tiga serangkai iaitu Sherman, Tchetche Kipre dan Rabih Ataya.
Begitu pun, tindakan pemain pertahanan mereka, Mohamad Fandi Othman menjatuhkan pemain tengah pasukan pelawat, Sunil Caven Chandran pada minit ke-39 mengundang padah apabila PJ City FC dianugerahkan sepakan penalti oleh pengadil, Mohd. Fusser Mad Salleh.
Kesempatan itu tidak dipersiakan penyerang gantian pasukan pelawat, M. Kogileswaran Raj untuk menjaringkan gol pertama PJ City FC apabila sepakannya gagal dijangka penjaga gol KDA FC, Mohd. Shahril Saari.
Memasuki babak kedua perlawanan, jurulatih KDA FC, Aidil Sharin Sahak melakukan beberapa perubahan taktikal termasuk dengan menggantikan penyerang, Md. Rozaimi Abd. Rahman dengan pemain tengah, Fayadh Zulkifli.

Perubahan itu jelas mendatangkan manfaat kepada tuan rumah apabila serangan dilaksanakan tampak lebih tersusun.
Hasilnya hanya kira-kira dua minit selepas perlawanan bersambung, Baddrol menggegar gawang lawan untuk menyamakan kedudukan menerusi tandukan kencang hasil sepakan sudut dilakukan Ataya.
Minit ke-52, Baddrol sekali lagi mempamerkan kemahiran apabila sepakan percuma diambilnya, tepat sampai kepada Sherman yang tidak menunggu lama untuk melakukan rembatan kencang bagi menewaskan penjaga gol lawan, Kalamullah Al-Hafiz Mat Rowi.
Kira-kira enam minit sebelum tamat perlawanan, Fayadh menoktahkan kemenangan Kedah apabila menjaringkan gol ketiga tuan rumah menerusi rembatan dari dalam kotak penalti selepas menerima hantaran lintang daripada pemain veteran, Azammuddin Mohd. Akil. – K! ONLINE


Liga Super : Melaka pakar seri
Oleh TENGKU DANISH BAHRI TENGKU YUSOFF

17 Mac 2021, 11:29 pm
KUALA NERUS – Melaka United (MU) terus buntu untuk melakar kemenangan sulung apabila terikat 1-1 dengan Terengganu FC (TFC) pada aksi Liga Super di Stadium Sultan Mizan Zainal Abidin di sini sebentar tadi.
Keputusan seri itu merupakan keempat berturut-turut dicatatkan MU sejak awal musim ini manakala rekod bersih kemenangan 100 peratus TFC sebelum ini tercalar .
Begitupun, TFC kendalian Mohd. Nafuzi Zain kekal di tangga kedua liga dengan berkongsi 10 mata dengan pendahulu, Johor Darul Ta’zim (JDT) manakala MU di tangga kelapan dengan empat mata.
MU yang dibimbing pengendali berpengalaman, Zainal Abidin Hassan hanya memerlukan tiga minit untuk mengejutkan tuan rumah berpunca bola hantaran S. Kumaahran yang terkena tangan Shahrul Nizam Ros Hasni di dalam kotak penalti.
Kesempatan itu tidak disia-siakan penyerang import, Alex Goncalves untuk menyempurnakan penalti dengan melakukan rembatan kencang dari jarak 12 ela menewaskan penjaga gol TFC, Rahadiazli Rahalim.
Jaringan itu telah menaikkan selera MU untuk menambah tekanan menerusi gerakan berbahaya Sony Norde namun berjaya ditepis Rahadiazli pada minit ke-15.

Seminit berselang, Norde sekali lagi menjadi duri dalam daging kepada TFC tetapi Rahadiazli kali ini lebih bersedia menafikan percubaan lencong pemain kelahiran Haiti itu.
Pintu gol MU yang dikawal Khairul Fahmi Che Mat pula hanya diuji pada minit ke-33 melalui sepakan percuma Makan Konate yang tersasar ke sebelah tepi.
TFC terpaksa akur ketinggalan satu gol sehingga waktu rehat selepas rembatan jarak jauh Nik Akif Syahiran Nik Mat (m-36) tepat ke dakapan Khairul Fahmi.
Wisel babak kedua ditiup dengan TFC membuat tiga pertukaran pemain untuk memperkemaskan jentera tengah dan usaha itu telah membuahkan hasil pada minit ke-66.
Jordan Mintah bijak melepasi kawalan Jang Sukwon dan menyudahkan hantaran pendek Marcel N’Guessan untuk menyamakan jaringan 1-1.
MU nyaris mendapat gol kemenangan namun tolakan pemain gantian, Wan Zaharulnizam Wan Zakaria pada minit ke-78 di depan pintu gol sekadar melambung tinggi memaksa kedudukan kekal sehingga tamat. – K! ONLINE


Meninggal dunia selepas 13 hari bertarung nyawa
Oleh NOR AINNA HAMZAH

17 Mac 2021, 10:32 pm
REMBAU – Selepas 13 hari menerima rawatan di hospital, seorang lelaki orang kelainan upaya (OKU) yang melecur dalam kebakaran di Kampung Seberang Batu Hampar, di sini meninggal dunia petang tadi.
Mangsa, Zaidi Zainuddin, 40,  yang melecur pada beberapa bahagian badan disahkan meninggal dunia pada pukul 5.15 petang.
Menurut Pemangku Ketua Polis Daerah Rembau, Deputi Superintendan, Hazri Mohamad, jenazah dikebumikan pada malam ini di Tanah Perkuburan Solok Jelawai.
“Mangsa bertarung nyawa di Hospital Tuanku Ja’afar (HTJ) di Seremban sejak kebakaran pada 4 Mac lalu akibat lecur,” katanya ketika dihubungi di sini sebentar tadi.
Artikel berkaitan: Ibu berkorban untuk anak, polis untuk masyarakat
Dalam kejadian pukul 6.40 petang itu, Maimunah Shah, 80, dikatakan cuba masuk ke dalam rumah yang sedang terbakar bagi menyelamatkan Zaidi.

Tindakannya bagaimanapun sempat dihalang seorang anggota polis yang kebetulan melalui kawasan tersebut.
Sementara itu, Pengasas Amal Team Rembau, Ibrahim Hamzah berkata, pihaknya diamanahkan untuk menguruskan jenazah arwah di Teratak Amal Team Rembau di Taman Chembong Jaya.
“Urusan memandikan, mengkafankan dan mengebumikan jenazah dilaksanakan sebaik mungkin.
“Solat jenazah disempurnakan di Masjid Kariah Mampong. Jenazah selamat dikebumikan pada pukul 9.30 malam,” katanya.-K!ONLINE


Dua premis judi online warga Vietnam diserbu
Oleh AHMAD SHAHERMAN SHAMSURI

17 Mac 2021, 10:42 pm
SUBANG JAYA – Taktik licik sindiket judi online yang menjadikan dua unit kediaman di Subang Avenue di sini sebagai pusat operasi kegiatan haram itu sejak tiga bulan lalu akhirnya terbongkar selepas diserbu polis hari ini.
Serbuan oleh sepasukan anggota dan pegawai daripada Bahagian Kongsi Gelap, Judi dan Maksiat (D7) Ibu Pejabat Polis Daerah (IPD) Subang Jaya dan dibantu anggota dan pegawai D7 Ibu Pejabat Polis Kontinjen (IPK) Selangor itu bermula kira-kira pukul 12 tengah hari tadi.
Timbalan Ketua Polis Daerah Subang Jaya, Superintendan Amihizam Abdul Shukor berkata, hasil serbuan di dua premis yang terletak di tingkat enam dan 11 unit kediaman itu berjaya menahan sembilan individu warga Vietnam.
Katanya, mereka terdiri daripada tujuh lelaki dan dua wanita berusia lingkungan 21 hingga 40 tahun.
“Kesemua yang ditahan dipercayai bekerja sebagai operator di ‘call center’ berkenaan. Mereka dibayar upah antara RM1,800 hingga RM2,000 sebulan dan hanya ditempatkan dalam unit kediaman terbabit.
“Modus operadi mereka adalah dengan menawarkan judi online menggunakan aplikasi Facebook dan Zalo dengan menyasarkan pelanggan di Vietnam,” katanya di sini hari ini.

Mengulas lanjut Amihizam berkata, pihaknya turut merampas tujuh unit komputer, 23 unit telefon bimbit dan pelbagai peralatan untuk kegiatan judi atas talian.
Tambah beliau, serbuan itu turut disertai oleh pakar judi dan pihak forensik.
“Siasatan lanjut akan dijalankan mengikut Seksyen 4(1)(a), Seksyen 4(1)(c) dan Seksyen 4(1)(g) Akta Rumah Judi Terbuka 1953 kerana terlibat dalam penganjuran judi online.
“Selain itu, kes turut disiasat mengikut Seksyen 6(1)(c) Akta Imigresen 1959/63 kerana tidak memiliki dokumen perjalanan yang sah,” ujarnya.
Menurut Amihizam, kesemua suspek akan dibawa ke Mahkamah Shah Alam esok untuk permohonan reman.-K! ONLINE


Kebakaran Pasar Datuk Keramat dipadam sepenuhnya
Oleh MUHD AFIQ AL-HAFIZ MAT YUSOF

17 Mac 2021, 9:34 pm
PETALING JAYA – Kebakaran melibatkan deretan gerai di Pasar Datuk Keramat dipadam sepenuhnya petang tadi.
Tinjauan Kosmo! di lokasi kejadian mendapati beberapa gerai makanan musnah terbakar dan kepulan asap hitam masih kelihatan.
Seorang pemilik gerai makanan yang ingin dikenali sebagai Rahman, 45, berkata, kebakaran dipercayai berlaku dari salah sebuah gerai sebelum ia merebak ke premis lain.
“Saya tidak dapat memastikan gerai yang mana satu kerana kejadian berlaku dengan pantas. Saya hanya sempat ambil barangan peribadi dan arahkan pekerja meninggalkan gerai.
“Saya juga sempat mengeluarkan tong gas dan membantu peniaga mengalihkannya ke lokasi lain kerana bimbang ia akan meletup dan menyebabkan kebakaran menjadi lebih teruk,” katanya ketika ditemui Kosmo! di lokasi kejadian di sini hari ini.
Artikel berkaitan: Pasar Datuk Keramat terbakar

Kebakaran di Pasar Datuk Keramat

Sementara itu, Komander Operasi Kanan, Penolong Kanan Penguasa Bomba Mohd. Suhaimi Mohd. Razali berkata, kebakaran dikawal sepenuhnya pada pukul 6.25 petang.
“Anggota bomba yang bertugas berjaya mengawal kebakaran daripada terus merebak.
“Siasatan mendapati, struktur gerai yang rapat antara satu sama lain dan tiada dinding pemisah api mengakibatkan kebakaran merebak dengan pantas,” katanya dalam kenyataan di sini hari ini.
Mengulas lanjut, Mohd. Suhaimi berkata, kebakaran tidak melibatkan sebarang kemalangan jiwa dan punca kejadian masih dalam siasatan.-K!ONLINE


Diberkas lepas lapan jam menyamun
17 Mac 2021, 8:56 pm
GOMBAK –  Seorang lelaki tempatan ditahan bagi membantu siasatan selepas lapan jam menyamun di Taman Ehsan di sini kelmarin.
Ketua Polis Daerah Gombak, Asisten Komisioner Arifai Tarawe berkata, pihaknya menerima laporan berhubung kejadian itu daripada seorang wanita berusia 57 tahun.
“Pengadu mendakwa pada pukul 7.45 pagi, dia didatangi seorang lelaki menunggang motosikal jenis Yamaha Lagenda sebelum meragut beg tangannya dan beredar.
“Suami dan jiran pengadu cuba mengejar suspek hingga ke jalan besar Taman Ehsan. Lelaki itu (suspek) terjatuh dan lari meninggalkan motosikalnya bersama beg tangan mangsa,” katanya dalam kenyataan hari ini.
Menurut Arifai, bertindak atas maklumat, pihaknya menahan suspek berusia 33 tahun pada pukul 3.30 petang semalam.
“Suspek ditahan di Kampung Selayang Lama, Kuala Lumpur dan siasatan mendapati jarak rumah mangsa dan tempat motosikal ditemui kira-kira 500 meter,” katanya menerusi satu kenyataan hari ini.

Arifai memberitahu, polis menjumpai beg tangan mangsa berdekatan motosikal suspek.
“Lelaki itu dibawa ke Mahkamah Majistret Selayang dan dibenarkan reman  selama tujuh hari hingga 23 Mac ini untuk siasatan lanjut.
“Kes disiasat di bawah Seksyen 392 Kanun Keseksaan,” katanya. -K!ONLINE


Honda Jazz klon paling banyak disita
Oleh ROHANA MOHD. NAWI

17 Mac 2021, 9:07 pm
KOTA BHARU – Jabatan Pengangkutan Jalan (JPJ) Kelantan menyita lapan buah kereta klon pelbagai jenis dalam tempoh tiga bulan sepanjang tahun ini.
Pengarahnya, Hanif Yusabra Yusoff berkata, hari ini sahaja, JPJ berjaya menyita tiga buah kereta klon jenis Mini Cooper, Nissan Sunny dan Perodua Kelisa dalam tiga pemeriksaan di kawasan berasingan selepas menerima maklumat daripada orang ramai.
Katanya, dalam tempoh tiga bulan ini, kereta Honda Jazz klon paling banyak disita selain daripada kenderaan import dari Jepun yang lain.
Ujarnya, kereta Honda Jazz mendapat permintaan tinggi terutamanya golongan orang muda yang berusia antara 25 hingga 45 tahun yang membelinya dengan pada RM10,000 berbanding harga asal RM85,000.
“Kereta-kereta klon terutamanya, Honda Jazz dijual pada harga RM5,000 hingga RM10,000.
“Pemilik kereta klon juga dilihat semakin berani mengiklankan kereta untuk dijual melalui media sosial sejak kebelakangan ini,” katanya ketika ditemui pemberita hari ini.

Menurut Hanif Yusabra, kebanyakan pemilik cuba menafikan pemilikan kereta klon bagi mengelakkan daripada disita. -K!ONLINE


Bazar Ramadan tradisi Jalan Hang Tuah dibuka semula
Oleh DIYANATUL ATIQAH ZAKARYA

17 Mac 2021, 9:26 pm
MELAKA – Selepas terpaksa dibatalkan pembukaannya pada tahun lalu akibat pandemik, bazar Ramadan tradisi rakyat Melaka di Jalan Hang Tuah di sini akan ‘dihidupkan’ semula, bulan depan.
Datuk Bandar Majlis Bandaraya Melaka Bersejarah, Datuk Zainal Abu berkata, bazar itu antara lapan bazar Ramadan yang dijangka dibuka selepas Menteri Kanan (Keselamatan), Datuk Seri Ismail Sabri Yaakob mengumumkan kebenaran penganjuran itu, semalam.
Katanya, dijangka sebanyak 100 tapak niaga akan dibuka di bazar Ramadan Jalan Hang Tuah itu mengikut prosedur operasi standard (SOP) ditetapkan kerajaan pusat termasuk pengekalan jarak.
“Dalam perbincangan pada minggu lalu, kita telah menetapkan kira-kira lapan lokasi bagi bazar Ramadan termasuklah pembukaan semula tapak di Jalan Hang Tuah.
“Setakat ini, dijangka minimum 100 tapak niaga akan dibuka di setiap bazar tersebut,” katanya ketika dihubungi Kosmo! di sini, hari ini.
Mengulas lanjut, beliau memberitahu, dua daripada tapak bazar Ramadan merupakan cadangan baharu yang telah dipersetujui iaitu di parkir Stadium Hang Jebat dan parkir pusat beli-belah Mahkota Parade.

“Pada tahun 2019 sebanyak enam lokasi telah dibuka antaranya di hadapan Melaka Sentral, pusat beli-belah Tesco Melaka dan Jalan Hang Tuah dengan setiapnya mempunyai kira-kira 100 peniaga.
“Pada tahun ini, kita akan membuka dua lagi lokasi baharu yang telah dicadangkan dengan anggaran jumlah tapak niaga hampir sama,” katanya.
Katanya, bagaimana pihaknya tidak terlibat dalam kaedah pembahagian tapak bazar Ramadan dan ia akan uruskan oleh pihak persatuan yang terlibat.-K!ONLINE


Saya pun pernah ‘tergelincir’ – Jamal
Oleh MOHD. HAIKAL ISA

17 Mac 2021, 9:13 pm
PETALING JAYA – Raja pop Malaysia, Datuk Jamal Abdillah menitipkan pesanan buat penyanyi Nabila Razali yang berdepan momen ‘vokal terkucil’ saat mendendangkan lagu Peluang Kedua pada Anugerah Juara Lagu ke-35 (AJL35) Ahad lalu.
Kata Jamal atau nama lengkapnya, Jamal Ubaidillah Mohd. Ali, semua penyanyi akan cenderung untuk melakukan kesilapan ketika menyanyi terutama apabila berada di pentas besar seperti AJL.
“Melakukan kesilapan ketika menyanyi adalah perkara biasa. Memang tak boleh elak. Rasa gementar itu memang akan ada. Sebagai penyanyi, kita perlu pandai mengawalnya.
“Teruskan berusaha untuk pertandingan-pertandingan akan datang. Saya sendiri pun pernah tergelincir ketika menyanyi. Itu memang perkara normal,” katanya ketika ditemui Kosmo! Online pada sidang akhbar pelancaran lagu Neraca bersama penyanyi rap duo, duo, Kmy Kmo dan Luca Sickta.
Dalam pada itu, Jamal yang dinobatkan sebagai pemenang tempat ketiga menerusi lagu Belenggu Rindu dengan Wany Hasrita itu berkata, tidak boleh menafikan kuasa penjurian namun kebarangkalian ada unsur favouritisme tetap ada.
“Dalam mana-mana pertandingan, akan ada unsur favouristime. Bayangkan ada 10 juri profesional, tak boleh salahkan hanya seorang juri kalau keputusan tidak menepati selera.

“Juri pun ada kegemaran mereka sendiri. Ada lagu yang layak mungkin dibantu faktor komersil dan populariti. Tapi saya percaya, semua yang bertanding di AJL35 layak berada di pentas tersebut dan juri telah melakukan tugas dengan baik,” kata Jamal, 61.
Ahad lalu, lagu Gila dendangan Kaka Azraff, Loca B dan Noki diumumkan sebagai juara AJL35 yang disiarkan secara langsung menerusi TV3 dari Auditorium Majlis Bandaraya Shah Alam (MBSA). – K! ONLINE


Liga Super: Selangor rantai JDT 1-1
Oleh KHAIRUL MOHD. ALI

17 Mac 2021, 11:22 pm
ISKANDAR PUTERI – Gergasi Merah berjaya ‘merantai’ Harimau Selatan 1-1 pada aksi Liga Super yang berlangsung di Stadium Sultan Ibrahim, di sini malam ini.
Separuh masa pertama yang bermula dengan seimbang menyaksikan kedua-dua pasukan melakukan serangan pantas dan menguji kubu lawan masing-masing.
Pasukan pelawat bagaimanapun berjaya mendapatkan jaringan awal pada minit ke-6 menerusi pemain import mereka, Ifedayo Olusegun yang melakukan penyudah cantik selepas menerima hantaran dari Oliver Buff.
Johor Darul Takzim (JDT) bagaimanapun tidak menunggu lama untuk mendapatkan jaringan penyamaan hanya lima minit kemudian apabila Bergsen Da Silva berjaya menewaskan Khairulazhan Mohd. Khalid.
Skuad Harimau Selatan kemudian berpeluang menggandakan jaringan mereka menerusi sepakan penalti pada minit ke-41 namun disia-siakan Gonzalo Cabrera yang tendangannya melepasi gawang.
Separuh masa kedua bersambung dengan permainan pantas dimana kedua-dua pasukan mengasak kubu lawan untuk mendapatkan gol kedua.

Peluang terbaik Harimau Selatan tiba sekali lagi menerusi sepakan penalti namun cubaan Da Silva berjaya diselamatkan Khairulazhan yang dengan tenang menepis keluar tendangan itu.
Khairulazhan bukan sahaja bertindak cemerlang dengan berjaya menyelamatkan sepakan penalti, namun dia turut berjaya menidakkan tidak kurang daripada tiga percubaan berbahaya pasukan tuan rumah.
Keputusan 1-1 itu kekal sehingga pengadil, Hamdan Awang meniup wisel menandakan tamat perlawanan.-K! ONLINE


Padah cuba nasib rentas negeri
Oleh KOSMO!

17 Mac 2021, 7:36 pm
BERA – Gara-gara tindakan ‘mencuba nasib’ untuk merentas negeri, lima pekerja kilang kelapa sawit dari Negeri Sembilan ditahan anggota polis dalam satu sekatan jalan raya di daerah ini semalam.
Lelaki berusia 23 hingga 38 tahun itu ditahan pada pukul 3.45 petang di Kilometer 43, Jalan Temerloh-Bahau, di sini.
Ketua Polis Daerah, Deputi Superintendan Mansor Samsuddin berkata, mereka terdiri daripada seorang warga tempatan dan empat warga asing yang sedang dalam perjalanan dari Gemenceh, Negeri Sembilan ke sebuah kilang sawit di Kertau Maran.
“Ketika mereka tiba di sekatan jalan, polis menahan kenderaan pacuan empat roda jenis Isuzu yang dinaiki mereka untuk pemeriksaan.
“Namun, dalam pemeriksaan itu, mereka gagal mengemukakan surat kebenaran rentas negeri, manakala empat warga asing tersebut juga gagal mengemukakan dokumen pengenalan diri yang sah,”katanya di sini, hari ini
Menurutnya kesemua individu terbabit ditahan di bawah Peraturan 18(1) Peraturan-Peraturan Pencegahan Dan Pengawalan Penyakit Berjangkit 2021,Seksyen 55A dan Seksyen 6(1)(c) Akta Imigresen 1959/1963.

Katanya, kesemua lelaki yang ditahan itu turut dihantar ke Klinik Kesihatan Triang untuk ujian saringan Covid-19, namun mereka tidak mempunyai sebarang simptom Covid-19.
“Lelaki warga tempatan itu direman empat hari, manakala empat warga Pakistan yang lain direman selama 14 hari bermula hari ini,”ujarnya.-K!ONLINE


PKP mungkin tidak akan dilaksanakan secara menyeluruh
Oleh LUQMAN RIDHWAN MOHAMED NOR

17 Mac 2021, 6:43 pm
PETALING JAYA – Perintah Kawalan Pergerakan (PKP) berkemungkinan tidak perlu lagi dilaksanakan secara menyeluruh di seluruh negara atau sesuatu negeri.
Perdana Menteri, Tan Sri Muhyiddin Yassin berkata, ia boleh dilaksanakan dengan mengambil kira Program Imunisasi Covid-19 Kebangsaan.
“Sebaliknya, kawalan pergerakan hanya dilaksanakan mengikut lokaliti dan secara tertumpu kepada kluster berkaitan sahaja,” katanya pada sidang akhbar khas Program Strategik Memperkasa Rakyat dan Ekonomi (Pemerkasa) hari ini.
Pemerkasa yang akan dilaksanakan kerajaan mengandungi 20 inisiatif strategik bermatlamat untuk melonjakkan semula aktiviti ekonomi. – K! ONLINE


Buaya tembaga betina diburu di Batu Pahat
Oleh MOHAMAD FAHD RAHMAT

17 Mac 2021, 6:47 pm
BATU PAHAT – Seekor buaya tembaga betina kini diburu Jabatan Perlindungan Hidupan Liar dan Taman Negara (Perhilitan) Johor kerana dikhuatiri mengancam keselamatan penduduk sekitar Kampung Parit Kangkung di sini.
Pengarah Perhilitan Johor, Salman Saaban berkata, buaya berukuran tiga meter setengah berkenaan kini dipercayai berada di muara sungai berhampiran kampung berkenaan selepas dikesan berada di situ sejak Rabu lalu.
“Pihak kami menerima aduan daripada penduduk kampung berkenaan pada 10 Mac lalu mengenai kehadiran seekor buaya tembaga betina di sebuah ladang kelapa sawit.
“Kami juga mendapati ramai penduduk kampung datang ke tempat itu untuk melihat sendiri di mana buaya berkenaan berada.
“Dengan situasi itu dibimbangi akan ada insiden orang awam atau kanak-kanak terjatuh dan sebagainya serta menjadi risiko diserang oleh reptilia ganas itu,” katanya ketika dihubungi hari ini.
Menurut beliau, pihaknya mengambil keputusan untuk menangkap dan memindahkan buaya berkenaan ke habitat yang lebih sesuai.

“Dalam operasi ini pihak kami cuba menangkap buaya berkenaan tetapi buaya itu sudah lari ke tempat lain kerana mungkin terkejut dengan hadiran ramai orang di habitatnya itu.
“Tapi kita yakin dalam masa dua atau tiga hari lagi buaya itu akan kembali semula ke sarangnya kerana tabiat buaya akan menjaga sarang dan anak atau telurnya sehingga menetas,” katanya.
Katanya, buaya itu ditemui penduduk kampung ketika sedang mengeram telurnya dan pihaknya turut menemui 56 biji telur buaya di lokasi sarang buaya berkenaan.
“Operasi ini dijalankan adalah untuk memindahkan buaya berkenaan ke habitat asalnya dan telur yang ditemui juga akan menjalani proses simpan dan eram selama tiga bulan.
“Operasi yang melibatkan 13 pegawai dan kakitangan Jabatan Perhilitan Negeri Johor, Jabatan Perhilitan Batu Pahat dan Muar serta dibantu Jabatan Sukarelawan Malaysia RELA,” katanya.-K! ONLINE


Lelaki Thailand ditahan ceroboh Taman Negeri Royal Belum
Oleh ASLIZA MUSA

17 Mac 2021, 6:53 pm
GERIK – Tindakan seorang lelaki warga Thailand menceroboh Taman Negeri Royal Belum di sini dan melakukan aktiviti berburu haiwan mengundang padah apabila ditahan Sabtu lalu.
Lelaki berusia 19 tahun itu ditahan dalam operasi bersepadu oleh Renjer Perbadanan Taman Negeri Perak dan Jabatan Perlindungan Hidupan Liar dan Taman Negara (Perhilitan) Perak.
Pengarah Perbadanan Taman Negeri Perak, Mohamed Shah Redza Hussein berkata, pencerobohan di kawasan itu dikesan melalui rondaan oleh pasukan renjer.
Katanya, serbuan di lokasi berupa kem haram itu segera dijalankan dengan bantuan Perhilitan Perak.
“Dalam serbuan itu, seorang lelaki ditangkap manakala rakannya berjaya meloloskan diri. Usaha mengesannya sedang dijalankan.
“Pemeriksaan di lokasi menemui 1.9 kilogram sisik tenggiling, enam jerat dan kayu gaharu. Kesemua barang dirampas untuk tindakan lanjut,” katanya.

Menurut beliau, siasatan mendapati, lelaki yang ditahan itu tidak mempunyai sebarang dokumen perjalanan yang sah.
“Suspek yang mendakwa berusia 19 tahun ditahan 14 hari untuk siasatan mengikut Akta Imigresen 1959/63, Akta Pemuliharaan Hidupan Liar 2010 dan Akta Perhutanan Negara 1984,” katanya.-K!ONLINE


Sekat Instagram TokTi? Ini jawapan Aishah
Oleh MOHD. HAIKAL ISA

17 Mac 2021, 8:04 pm
PETALING JAYA – Nama penyanyi Aishah yang menggantikan posisi Datuk Siti Nurhaliza pada Anugerah Juara Lagu ke-35 (AJL35) tiba-tiba menjadi topik hangat dalam Twitter apabila dikatakan menyekat akaun Instagram penyanyi nombor satu tanah air negara itu.
Mengakui perbuatan tersebut, Aishah atau nama sebenarnya, Wan Aishah Wan Ariffin bagaimanapun berkata, dia tidak sengaja berbuat demikian kerana tidak tahu bahawa akaun berkenaan kepunyaan pelantun lagu Cindai itu.
“Semuanya bermulanya masa separuh akhir tempoh hari. Saya ada terbaca kutukan berbakul-bakul orang terhadap saya yang ditulis dalam satu akaun Instagram. Jadi, saya block sahaja Instagram berkenaan.
“Senang cerita, nak buat apa pening kepala apabila dalam Instagram itu ramai yang hentam kita,” jelas Aishah ketika dihubungi Kosmo! Online.
Kata penyanyi yang popular dengan lagu Janji Manismu itu, ketika AJL35 makin dekat, barulah dia perasan bahawa dia sebenarnya telah menyekat akaun Instagram Siti atau TokTi biarpun tidak berniat berbuat sedemikian rupa terhadap penyanyi kesayangan ramai itu.
“Apabila dah dekat nak AJL barulah saya perasan ada netizen Direct Messege (DM) kata, ‘janganlah block Siti’ macam itu. Saya periksa betul-betul baru memang ter-block akaun Instagram Siti.

“Tetapi saya tahu semua ini berpunca daripada netizen yang ‘tag’ nama saya dan apabila saya baca masa itu, orang terus hentam saya dengan kritikan mereka, saya pun block akaun tersebut. Saya pun keliru sebab banyak sgt Instagram nama beliau (Siti),” jelasnya.
Aishah bagaimanapun mendedahkan, kini dia sudah tidak lagi menyekat akaun Siti selepas menyedari perkara berkenaan.
Terdahulu, Aishah berdepan kecaman ramai apabila menggantikan Siti pada Separuh Akhir Muzik-Muzik 35 (SFMM35) mendendangkan lagu Aku Bidadari Syurgamu yang dikatakan tidak mencapai piawaian persembahan oleh kebanyakan netizen. – K! ONLINE


Tapir betina 450kg diselamatkan
Oleh NOR AINNA HAMZAH

17 Mac 2021, 7:08 pm
KUALA PILAH – Jabatan Perlindungan Hidupan Liar dan Taman Negara (Perhilitan) Negeri Sembilan berjaya menyelamatkan seekor tapir yang masuk ke dalam perangkap yang dipasang jabatan berkenaan di sebuah ladang di Johol, di sini, hari ini.
Pengarah Perhilitan Negeri Sembilan, Wan Mat Wan Harun, tapir betina dewasa seberat 450 kilogram (kg) itu berada dalam keadaan sihat selepas pemeriksaan ke atasnya dilakukan.
Menurutnya, pihaknya menerima aduan daripada kakitangan ladang tersebut mengenai tapir yang sering berkeliaran di ladang mereka sejak tahun lepas.
“Jadi, perangkap telah dipasang pada 24 November tahun lalu. Operasi tangkapan dan menyelamatkan ini melibatkan kakitangan daripada Jabatan Perhilitan Daerah Gemas.
“Tapir yang berada dalam keadaan sihat ini sudah dilepaskan kembali ke habitat asalnya,” katanya ketika dihubungi, di sini,hari ini.-K!ONLINE
Keadaan tapir betina seberat 450 kg yang masuk ke dalam perangkap yang disediakan Perhilitan di sebuah ladang di Johol, di sini, hari ini.-K!ONLINE


Bekas pengarah syarikat sewa kapal ditahan SPRM
Oleh NOR IDAYU BOSRO

17 Mac 2021, 7:31 pm
PUTRAJAYA – Seorang bekas pengarah syarikat yang membekalkan perkhidmatan penyewaan kapal ditahan Suruhanjaya Pencegahan Rasuah Malaysia (SPRM) hari ini kerana disyaki memberi rasuah sebanyak RM321,350.
SPRM berkata, suspek memberi wang suapan itu sebagai imbuhan memberikan subkontrak penyewaan kapal dalam kerja-kerja cari gali minyak.
Katanya, kejadian tersebut berlaku antara 29 Jun hingga 14 Oktober tahun lalu melibatkan nilai keseluruhan projek sebanyak RM1 bilion.
“Lelaki berusia 64 tahun tersebut ditahan petang tadi di Ibu Pejabat SPRM Putrajaya,” katanya hari ini.
Suspek akan dituduh di Mahkamah Sesyen Shah Alam, Selangor pagi esok di bawah Seksyen 16 (b)(A) Akta SPRM 2009 (ASPRM 2009) bagi kesalahan memberi suapan untuk mendapatkan kontrak penyewaan kapal.
Sementara itu, seorang pengarah syarikat sama turut dipanggil untuk membantu siasatan dan akan dituduh bagi mewakili syarikat tersebut di bawah Seksyen 17A ASPRM 2009 iaitu berkaitan kesalahan liabiliti korporat.

Suspek juga akan dituduh di Mahkamah Shah Alam, pagi esok.
Ini merupakan kes pertama bagi kesalahan di bawah Seksyen 17A ASPRM 2009 sejak dikuatkuasakan pada 1 Jun tahun lalu. -K! ONLINE


Taman tema Angry Birds di Johor Bahru akan ditutup
Oleh MOHAMAD FAIZAL HASHIM

17 Mac 2021, 6:58 pm
JOHOR BAHRU – Selepas enam tahun beroperasi, akhirnya taman tema Angry Birds Activity Park di bangunan Komtar Johor Bahru City Centre (JBCC) melabuhkan tirainya pada 5 April ini.
Pengumuman tersebut dimaklumkan di laman Facebook Angry Birds Activity Park Johor Bahru semalam.
Penutupan taman tema tertutup itu disebabkan kesan pandemik Covid-19 yang melanda negara sejak setahun yang lalu.
“Dukacita dimaklumkan Angry Birds Activity Park Johor Bahru akan menutup tirai operasi kami secara rasmi pada 5 April ini.
“Segala sokongan dan pengalaman enam tahun yang menakjubkan bersama anda amat kami hargai,” kata kenyataan itu.
Pengumuman tersebut mendapat pelbagai reaksi daripada warganet yang terkejut dengan penutupannya terutamanya mereka yang pernah membawa keluarga meluangkan masa di taman tema itu.

Pada awal tahun lalu, Angry Birds Activity Park ditutup sementara pada 13 Januari ketika negara melaksanakan Perintah Kawalan Pergerakan (PKP) 2.0 sebelum kembali beroperasi semula pada 6 Mac lalu.
Taman tema Angry Birds yang mula beroperasi pada 31 Oktober 2014 merupakan yang pertama seumpamanya di Asia Tenggara mampu menampung kira-kira 400 pengunjung dalam satu masa.
Taman tema berkeluasan 26,000 kaki persegi itu menawarkan permainan dan ruang bukan saja untuk kanak-kanak malah untuk dewasa.-K! ONLINE